text:
Ku cya kane cya Pasika, Umwaka B, Tariki ya 25 Mata 2021
Amasomo: Intu 4, 8-12; Zab 117; 1 Yh 3, 1-4; Yh 10, 11-18
Bavandimwe Kristu Yezu akuzwe.
1.Tugeze ku Cyumweru cya kane cya Pasika. Muzi ko iki cyumweru cyitwa Icyumweru cy’Umushumba mwiza. Turarangamira Yezu Kristu, Umushumba mwiza w’ubushyo bwe. Amasomo matagatifu, cyane cyane Ivanjili arabidufashamo. Ni n’icyumweru kandi duhimbazaho umunsi mpuzamahanga w’ihamagarirwabutumwa muri Kiliziya.
2.Ishusho rya Yezu Umushumba Mwiza ni ishusho ritera ibyishimo n’amizero. Ni ishusho riduhumuriza. Ni ishusho rihora ritwibutsa ukuntu Nyagasani Yezu adukunda byahebuje, atwitaho ubutarambirwa kandi aturwanaho igihe cyose. Ritwibutsa ukuntu Nyagasani Yezu atwitangira, akaduha ubugingo bwe.
3.Umushumba mwiza yigurana intama ze (Yh 10, 11), agatanga ubugingo bwe abigirira izo aragiye. Ntaho ahuriye n’umucancuro ubona ikirura kije agahitamo gukuramo ake karenge; nuko ikirura kikirara mu ntama, kigatatanya zimwe, izindi kikazica, naho izindi kikazirya.
Bavandimwe, Yezu Kristu ni Umushumba mwiza koko. Aturwanaho kandi araturwanirira igihe cyose ngo hato hatagira icyaduhungabanya, cyangwa icyatugirira nabi. Yaratwitangiye. Nimwibuke igihe abanzi be baje kumufata ari kumwe n’abigishwa be. Yahisemo ko bamufata we wenyine naho abandi bakabareka bakigendera. Yarababajije ati “Murashaka nde?” Bati: “Yezu w’i Nazareti”. Arabasubiza ati: “Nababwiye ko ari jye. Niba rero ari jye mushaka, nimureke abangaba bigendere” (Yh 18, 8). Nguwo Nyir’intama na Nyir’ubushyo. Ntashaka ko hagira n’umwe ugira icyo aba, cyangwa uzimira mu bo Imana Data yamuhaye (Yh 10, 9). Yemeye guhara ubugingo bwe ku musaraba kugira ngo turonke ubugingo. Mu bikomere bye twaharonse umukiro. Urupfu rwe rwatsinze urupfu rwacu, rudukura ku ngoyi y’icyaha no mu nzara za Sekibi.
4.Umushumba mwiza amenya intama ze (Yh 10, 14), maze agahamagara buri yose mu izina ryayo (Yh 10, 3).
Bavandimwe, biranshimisha cyane kandi bintera ubwuzu kumva ko Nyagasani Yezu anzi neza. Izina ryanjye ararizi. Aranzi wese. Azi imbaraga zanjye, azi intege nke zanjye. Azi ubukene bwanjye n’ubwoba bwanjye. Azi ibyifuzo byanjye n’imigambi yanjye. Azi inzozi zanjye n’imishinga yanjye. Azi amizero yanjye n’ugushidikanya kwanjye. Azi aho mba ndi intwari, ariko azi n’aho mba ndi ikigwari. Mbese aranzi wese, aranzi rwose, aranzi neza neza, atari ukugira ngo ancire urubanza, ahubwo ari ukugira ngo ampaze ibyiza by’urukundo rwe n’impuhwe ze.
Bavandimwe, Nyagasani Yezu Umushumba mwiza, ntawe atazi. Ntawe yibagirwa. Izina rya buri wese yaryanditse mu kiganza cye. Yezu atwaye buri wese mu mutima we ugurumana urukundo n’igishyika bitagira urugero. Ntawe atererana. Yewe n’igihe twatannye kubera icyaha, Yezu Umushumba mwiza yihutira kudusanga ngo adutabare. Aduterera ku rutugu rwe, maze mu byishimo byinshi akatugarura mu kinyotera n’ubusabane bwo mu gikumba cye.
5.Mu Isomo rya kabiri, Yohani Mutagatifu yaduhamagariye kurangamira urukundo ruhebuje Imana idukunda nk’abana bayo yihitiyemo. Ati: “Nimurebe urukundo ruhebuje Imana Data yadukunze, kugeza n’aho twitwa abana b’Imana, tukaba turi bo koko!” (1Yh 3, 1). Natwe uyu munsi turirimbe urukundo rw’Umushumba mwiza, tugira tuti: “Nimurebe urukundo ruhebuje Umushumba mwiza adukunda, kugeza n’aho atanga ubugingo bwe kubera twe, intama ze!”
6.Bavandimwe, twakira dute urwo rukundo rw’Umushumba mwiza? Turwitura iki? Ese koko Nyagasani Yezu ni We buye “nsanganyarukuta” ry’ubuzima bwanjye? Aho simpora mutera umugongo, nishakira kujya kure ye no kwizimirira mu byanjye?
Kuba intama z’Umushumba mwiza bisaba kumenya ijwi rye, kumwumva no kumwumvira. Bisaba kumukurikira nta wundi wundi tumubangikanyije na We kuko, nk’uko Petero Mutagatifu yabitwibukije mu Isomo rya mbere, “nta wundi wundi twakesha umukiro usibye we, kuko ku isi nta rindi zina abantu bahawe, ngo abe ari ryo turonkeramo uburokorwe” (Intu 4, 12).
Kuba intama z’Umushumba mwiza bisaba kandi kuba muri bagenzi bacu abahamya b’urwo rukundo adukunda. Duhamagariwe natwe kumenya gutega amatwi bagenzi bacu, gusangira na bo ibyishimo byabo n’ingorane zabo, kubitabo, kubatabara no kubitangira. Hahirwa rero abakunda nka Yezu, Umushumba mwiza!
7.Kuri iki cyumweru twizihizaho umunsi mpuzamahanga w’ihamagarirwabutumwa muri Kiliziya, dusabe Nyagasani kugira ngo abone mu bantu b’iki gihe abagabo n’abagore, abasore n’inkumi, abakuru n’abato biteguye kwakira ubutore n’ubutumwa bwo kwamamaza Inkuru nziza y’urukundo rw’Umushumba mwiza.
Mu butumwa Papa Fransisiko yatugeneye uyu munsi, araduhamagarira kuzirikana ku buzima bwa Yozefu Mutagatifu nk’urugero rw’umuhamagaro wa buri wese. Aradushishikariza kurangamira Yozefu Mutagatifu waranzwe n’urukundo mu migambi ye yose, ubwitange butizigama n’ubudahemuka buzira amakemwa. Tubisabirane twese. Tubisabire cyane cyane abashumba b’ubushyo bw’Imana n’abandi bose bashinzwe kuyobora abandi.
Nyagasani Yezu nabane namwe.
Padiri Balthazar Ntivuguruzwa
Diyosezi ya Kabgayi


c: text/html

text:
Ibisobanuro birambuye
Ibiranga ibicuruzwa
- (Ingirakamaro) Microwave hamwe nogesheza ibikoresho.Byoroshye koza. Icyitonderwa: Kurwanya ubushyuhe bigera kuri 120 ℃.
- Ubuzima bwiza & Ibidukikije) Byakozwe mubidukikije byangiza ibidukikije byatsi, ibinyamisogwe nibikoresho byangiza PP. BPA KUBUNTU, rwose ntabwo ari uburozi, Ntabwo irimo plastike cyangwa ibishashara.
- Kurinda isi-Ibidukikije byangiza ibidukikije, Kurwanya umwanda. Igikombe cyibyatsi byingano birashobora guhitamo neza gusimbuza igikombe cya plastiki.
- Design Igishushanyo cyihariye) Yashizweho nuburyo bwo kubika umwanya hamwe no kuzenguruka impande zose, urumuri rwo gufata kandi rufite umutekano wo gukoresha; ikomeye kandi iramba, igabanye kubaka irwanya, ntugire ubwoba ko ishobora kumeneka imaze kugwa, isupu nini yumuceri.
Mbere: Ingano y'ingano 11cm Igikombe cy'umuceri Isupu
Ibikurikira: 30 OZ Kinini Cyinshi Cyatsi Cyatsi Cyatsi

robotstxt: allowed

filter: keep


text:
Ababyeyi batubahiriza inshingano zo kurera bagiye kujya bahanwa
Ikigo cy’Igihugu cy’igororamuco (NRS), kiraburira ababyeyi bose batubahiriza inshingano zo kurera abana babo bikabaviramo kujya mu buzererezi, ko bagiye kujya bafatirwa ibihano birimo no gufungwa.
Byagarutsweho n’Umuyobozi mukuru wa NRS, Fred Mufulukye, ku wa Gatanu tariki 19 Kanama 2022, mu muhango wo gusura abagororerwa mu Kigo cy’igororamuco cya Gitagata, giherereye mu kagari ka Gitagata, mu Murenge wa Musenyi mu Karere ka Bugesera.
Mufulukye yavuze ko Leta ikora ibishoboka byose ikabanza kurwaza Umunyarwanda, kugira ngo ashobore gukora ibikwiye, ariko ngo uhereye no kw’itegeko Ishinga rya Repabulika y’u Rwanda, umwana arererwa mu muryango.
Ati “Hari n’andi mategeko, itegeko ry’umuryango, itegeko rirengera abana, ingingo zirahari ziteganya n’ibihano ku mwana wavukijwe uburenganzira, icyo tugiye gukora ni ugufatanya n’inzego. Tumaze iminsi twigisha, bizakomeza, ariko turabona no guhana bigomba kuzamo, kugira ngo abarenga ku nshingano babibazwe”.
Ati “Hari n’ibihano biteganyijwe bijyanye no gufunga, ibijyana n’amande bitewe n’uburemere bw’ikibazo, icyari gikenewe ni ukubanza kwigisha no gufasha, kandi ibyo bimaze igihe bikorwa, ariko no kudahana twibwira ko abantu bazi ko amategeko adahari atanabihanira, bakabikora uko bashatse. Ubwo rero tugomba gukurikiza n’amategeko, kandi muzabibona”.
Umwe mu babyeyi bari baje gusura abana babo witwa Jean Pierre Tujyimbere, avuga ko yaherukaga kubona umwana we mu 2020, ngo umwana yaramubonaga agahunga, ku buryo aheruka kumubona amutangiza ishuri.
Ati “Ngenze hano hari ishusho mbonye, arambonye ararira bigaragara ko akumbuye urukundo rw’ababyeyi, birasaba kumutwara neza buhoro buhoro, wenda baje hano mu buryo butandukanye, ariko hari uwaje ku mpamvu y’umubyeyi. Cya gitsuri, inkoni, utabasha kumuha amahoro, bigatuma ahunga umuryango, ariko ndashima abatuganirije kuko byanyunguye byinshi, byanyeretse uko nzajya ntwara umwana, ku buryo azajya anyiyumvamo akaba inshuti yanjye”.
Kuri ubu mu Kigo cya Gitaganta harimo kugororerwa abantu 325 barimo abagore 147, abakobwa 35 hamwe n’abana bato 143, bafatiwe mu bice bitandukanye by’Igihugu bari mu bikorwa by’ubuzererezi.
Umwe mu bana bari munsi y’imyaka 14 Kigali Today yavuganye na we, yayitangarije ko yavuye iwabo bamurangiye akazi ko mu rugo.
Yagize ati “Nari naracitse iwacu, bandangira akazi i Kigali, barimo kumvunisha ndabatoroka ndagenda, njya mu muhanda baramfata, ngeze i Gikondo banyandikaho ko ndi inzererezi, igihe kigeze baranzana. Tuba hano badutangiza amashuri, badukoresha ikizami cya mbere n’icya kabiri, ubu niga mu wa kabiri w’amashuri abanza, ngiye kwimuka mu mwaka wa gatatu”.
Abayobozi b’uturere bavuga ko ikibazo nyamukuru gituma abana baba inzererezi, ahanini giterwa n’amakimbirane yo miryango.
Benjamine Mukunduhirwe, umuyobozi wungirije ushinzwe imibereho myiza y’abaturage mu Karere ka Ngororero, avuga ko ahanini kuba inzererezi kw’abana bituruka ku makimbirane yo mu miryango.
Ati “Amakimbirane mu miryango arimo gutuma abana bajya mu muhanda cyane, ababyeyi barimo gutandukana ugasanga umwe yashatse umugabo wundi, undi nawe yashatse undi mugore, ugasanga abana babuze aho baba, bagiye kuba kwa mukase bakabana nabi. Mu byo turimo gukora, turimo gushyira imbaraga mu gukemura amakimbirane mu miryango, no kugira ngo imiryango yabanaga mu buryo bunyuranyije n’amategeko isezerane, turebe ko babana neza”.
Uretse ikigo ngororamuco cya Gitagata mu Rwanda, hari ibindi nkacyo birimo icya Iwawa, ndetse na Nyamagabe, byose bikaba bigororerwamo abasaga 5000.


text:
Kuri uyu munsi taliki ya 14 Ukwakira hatangijwe siporo ikorerwa mu misozi ariko ikaba ijyanye no gusura amateka agize u Rwanda kuko muri uwo murenge wa Jali hari inzoga za Rubingo zari ku Rutare ruhari, umuhinza Rubingo wari warigaruriye Buriza.
Ariko akaza guterwa na Cyambarantama Ruganzu Ndoli muri bwabuhanga bwe bwo gutsinda abahinza ngo yongere abundure u Rwanda ngo rube rumwe yigize umuhinzi n’ingabo ze z’ibisumizi kugira ngo berekane ko bayobotse aho basanze ahingisha nabo bakajya mu bahinzi be bityo yototera Rubingo amukubita ifuni nkuko yabikoreye Ruzi rwaharamanga, ndetse no mu mukindo wa Makwaza.
Nkuko yoroje ihene Nyagakecuru mubisi bya Huye hanyuma amukubita isuka apfa atyo inzoga za Rubingo zinyobwa na Ruganzu n’ibisumizi ibi akaba yarabikoze mu rwego rwo kubundura u Rwanda rwari rwarigabijwe n’abahinza bari barumaranye hafi imyaka irenga 15.
Iyi siporo ikaba izajya iba ku cyumweru gikurikira icya siporo Rusange iba ku cyumweru cya mbere cya buri kwezi ikaba izajya ibera mu bisi bya Huye kwa Nyagakecuru, ku kirenge cya Ruganzu muri Rulindo hamwe no ku nzoga za Rubingo muri Gasabo.
Kajuga Jerome ushinzwe Umuco n’imibanire muri Komisiyo y’igihugu ikorana na UNESCO akaba avuga bimwe mu byatumye batekereza iyi siporo yo ku musozi aho abanyarwanda bagomba kumenya amateka y’u Rwanda
- Twahujwe na Siporo kugira ngo itwubaka kandi Siporo ni umuti ikaba n’urukingo.
- Amateka tugomba gusangira aha akaba ari ubukungu butangaje ukaba umurage tugomba kurinda tukawurindira n’abazadukomokaho, abaturage ba Buriza baharinze imyaka irenga 500. Kuko aha habayeho mu mwaka wi 1510 amateka atubwira ko Cyambarantama Ruganzu aribwo yagaruye aka karere k’uburiza nyuma yuko kari karigaruriwe n’ umuhinza Rubingo wari warahigabiye kubera ko u Rwanda rwari rwaracitsemo ibice muri iyo myaka yi 1510, kuko abatubangirije baharinze natwe tugire uruhare mu kurindira abazadukomokaho uyu murage ukaba ari isoko ikomeye ishingiye ku muco.
Yakomeje agira ati “Iki gitekerezo cyo kubungabunga umurage ndangamuco no guteza imbere ubukerarugendo bushingiye ku muco n’igitekerezo cyavukiye muri Komisiyo y’igihugu ikorana na UNESCO, kandi ibirebana n’umuco byose byazagira igicumbi ku musozi wa Jali, ni muri urwo rwego Club Ruganzu yafashe iya mbere ku nkunga ya Komisiyo ya UNESCO itangizwa ibyo bita Camping aribyo mubona byakorewe mu kiryamo cy’inzovu aho washyira ihema ugacana umuriro ukaba waharuhukira hano ku musozi wa Jali ”.
Yasoje ashimira abayozi batandukanye bakitabiriye harimo abayozi b’ingabo z’igihugu bakorera mu musozi wa Jali umuyobozi w’Akarere ka Gasabo w’ungirije ushinzwe ubukungu hamwe naza Club zitandukanye hari Iriba Club sport, Mountain Club sport ibisumizi, Ruganzu Club Sport ,Urungano Club sport , Ubuzima Club sport , Nudor Club Sport hamwe n’izindi.
Umunyamabanga Mukuru wa Komisiyo y’igihugu ikorana na UNESCO Mutesa Arbert yagize ati “ Nyuma yo kwiga amateka y’ubukerarugendo bushingiye ku muco ndetse tunakora siporo yo mu misozi kuko ni imwe mu miti tuba dukeneye bityo tugahumeka umwuka mwiza waha ku musozi wa Jali tunasura amateka yacu ni ibintu byiza cyane”.
Yakomeje agira ati “ Uyu munsi twazinduwe no kumenya amateka yacu n’umuco nk’abanyarwanda, muri UNESCO urwo rwego rwo kubungabunga umurage ndangamuco ndetse na ndangamateka ntabwo ari mu Rwanda gusa nahandi bibaho iyo abantu bafite ibyo bahuriyeho bashobora kubungabunga kugira bidacika by’umuco nka UNESCO baba bafite inshingano zo kubafasha kubibungabunga kugira ngo bidacika”.
Umuyobozi w’Akarere ka Gasabo w’ungirije ushinzwe ubukungu Bahizi Raymond akaba ariwe wari umushyitsi mukuru yatangiye ashimira abitabiriye Siporo bose, akomeza avuga ko ubutumwa bwose yahawe azabugezayo neza.
Yakomeje agira ati”Turi kumwe n’abaganga batanduka hano ariko badusobanuriye ibyiza bya Siporo ni byinshi kuko Siporo ni umuti wakoze Siporo nta kinini wannywa, Siporo ni ubuzima uwayikoze agira ubuzima bwiza bigatuma akorera neza igihugu, hanyuma ikiza dushima gukora Siporo ijyanye no kubungabunga amateka y’igihugu, aribyo twavuga kugaragaza ubukerarugendo bushingiye ku muco”.
Asoza avuga ko akarere ka Gasabo ari kamwe mu turere tubumbatiye ubukerarugendo bushingiye ku muco kuko n’u Rwanda ruvuka mu karere ka Gasabo mu murenge wa Rutunga ahakomotse u Rwanda rwa Gasabo.
Rebero.co.rw


text:
Umurinzi w’Igihango Joseph Habineza yihanganishije umuryango wa bazina we witabye Imana
Umurinzi w’Igihango, Joseph Habineza wo mu Murenge wa Bwishyura mu Karere ka Karongi, yatunguwe n’inkuru y’uko bazina we, Joseph Habineza, wigeze kuba Minsitiri yitabye Imana maze yihanganisha umuryango we.
Joseph Habineza avuga ko yamenye amakuru y’urupfu rw’inshuti ye Joseph Habineza mu ijoro ryo ku wa 20 Kanama 2021, maze atangira kubaririza kugeza ahamagaye umunyamakuru wa Kigali Today wanamuhamirije ayo makuru.
Joseph Habineza ni umurinzi w’Igihango ku rwego rw’akarere wagize uruhare mu kurwanya Jenoside yakorewe Abatutsi, kugeza ubwo yemeye guhara ubuzi bwe akarwana ku Batutsi bo ku musozi w’iwabo ku Gasura, ari na ho abajandarume bamutemesheje ishoka agacika akaguru kubera kwanga gutanga Abatutsi yari ahishe.
Icyo gihe ariko Joseph Habineza bahise bamwicira umugore n’abana, ariko nyuma yaje kwishumbusha undi ndetse babyarana abana.
Joseph Habineza yashimiwe na Nyakubahwa Perezida wa Repuburika, Paul Kagame, amwambika umudari w’ishimwe uhabwa abantu bakoze ibikorwa by’indashyikirwa, akaba awambarana n’umudari w’umurinzi w’Igihango wambarwa n’abakoze ibikorwa by’indashyikirwa muri Jenoside yakorewe Abatutsi na nyuma yayo, bifitiye Abanyarwanda benshi akamaro.
Habineza Joseph ufite ubumuga bw’ingingo kuko yacitse akaguru, avuga ko ubwo bamwambikaga uwo mudari ari na ho yamenyaniye na bazina we, Joseph Habineza wari Minisitiri icyo gihe, maze aramukunda ndetse amuha nomero ye ya telefone bajyaga bavuganiraho, akaba ngo yaranamufashaga mu buzima bwe.
Ngo ntibyaciriye aho kuko Joseph Habineza yakomeje kujya afasha bazina we w’i Karongi aho yaherukaga no kumwoherereza inkunga y’amafaranga ibihumbi ijana (100.000frw), akaba yashenguwe no kumva mucuti we yitabye Imana.
Agira ati “Nabyumvise ngira agahinda gakomeye, nashakishije amakuru nabyemeye ari uko umaze kubimpamiriza, yari inshuti yanjye kuko yanamfashaga muri ubu burwayi bwanjye. Namuherukaga anyambika umudari w’ubutwari we na Nyakubahwa Perezida wa Repuburika, ariko yajyaga amvugisha kuri telefone ntabwo nigeze menya ko yarwaye, Imana imuhe iruhuko ridashira kandi ikomeze umuryango we”.
Habineza avuga ko ari umukirisitu wa ADEPR akaba yiyemeje gusengera bazina we ngo Imana imwakire mu bayo, gusa ngo ntabwo azi niba bizamworohera gusura umuryango usigaye kubera amikoro make ariko ngo abafite ku mutima.
Joseph Habineza kubera ubutwari yagaragaje muri Jneoside yakorewe Abatutsi, ubu ifoto ye igaragara mu nzu ndangamurage y’urugamba rwo kubohora Igihugu mu nteko ishinga amategeko y’u Rwanda, kugira ngo abasura iyo ngoro bage bamwigiraho.
Nyakwigenedara Habineza Joseph yitabye Imana ari mu gihugu cya Kenya, kubera uburwayi atari amaranye igihe kuko yafashwe n’uburwayi arimo yerekeza ku mugabane w’u Burayi.


text:
Isomo rya 1: 2 Abamakabe 6, 18-31
Mu gihe Antiyokusi yatotezaga umuryango w’Abayisraheli, Eleyazari umwe mu bigishamategeko ba mbere, umuntu usheshe akanguhe akagira n’uburanga butangaje, bamuhatira kurya inyama z’ingurube bazimutamitse ku ngufu. Ariko we ahitamo gupfana ishema aho kubaho mu kimwaro, yijyana ku bwende bwe aho yagombaga gukubitirwa, abanje gucira ibyo bari bamutamitse, mbese abigenza ak’intwari zose zemera guhara amagara yazo, aho kurya ibyo biribwa bitemewe n’amategeko. Abari bashinzwe gutegura ibyo biryo bitemewe n’Amategeko, bamujyana ahiherereye kuko bari baziranye kuva kera, bamugira inama yo gutumiza inyama ku zo ataziraga kurya kandi ngo azitegurire ubwe, bize kuba nk’aho ariye inyama z’ibitambo nk’uko umwami yabitegetse. Nabigenza atyo araba arokotse urupfu, bamugirire neza abikesheje ubucuti bari bafitanye kuva kera.
Ariko Eleyazari afata icyemezo cya kigabo, gikwiranye koko n’igihe yari agezemo n’ubukambwe bwe, n’imvi zaziye mu muruho, kiberanye kandi n’imigenzereze iboneye yari afitiye Amategeko y’Imana. Nuko kubera ibyo byose, abasubiza asaba ka bamwohereza bidatinze ikuzimu. Yungamo ati «Ntidukwiriye kuryarya n’iyi ngano yacu, hato abenshi mu rubyiruko batava aho bemera ko Eleyazari, umukambwe w’imyaka mirongo cyenda yakiriye imigenzo y’abanyamahanga, maze nabo bikabaviramo kuyoba babitewe n’ubwo buryarya bwanjye, ngo aha ndarwana kuri iyo minsi mike nsigaje imbere. Mbikoze naba nkururiye ntyo ubwandure n’ikimwaro ubukambwe bwanjye! Byongeye kandi n’iyo narokoka iki gihano cy’abantu, nabaho cyangwa se napfa, sinazarokoka ikiganza cy’Umushoborabyose. Ni cyo gituma ubu ngubu ndamutse mpfanye ubutwari, naba mpesheje icyubahiro ubukambwe bwanjye, nkaba nsigiye urubyiruko urugero rukomeye rwo gupfa kigabo, ngapfa ku bwende bwanjye kandi mbikuye ku mutima, mbigiriye Amategeko yubahwa kandi matagatifu.»
Amaze kuvuga atyo, aragenda ajya aho yagombaga gukubitirwa. 29Abari bamushoreye, ya neza bari bamufitiye mbere ihinduka inabi kubera ayo magambo yari amaze kuvuga, ndetse bo ku bwabo bibwiraga ko ari ibisazi. Igihe rero agiye guca kubera inkoni zari zimaze kumurembya, avuga aganya ati «Nyagasani, uzi byose ku buryo butunganye, urabona neza ko nari nshoboye kurokoka uru rupfu, none ariko nkaba ntegeje umubiri wanjye ubu bubabare butavugwa bw’inkoni; nyamara mu mutima wanjye, ndababarana ibyishimo kubera igitinyiro ngufitiye,» Nuko apfa atyo, urupfu rwe rusiga urugero rw’ubutwari n’urwibutso rw’imigenzo myiza, atari ku rubyiruko rwonyine, ahubwo ndetse no ku mbaga nyamwinshi y’Abayahudi.
Zaburi ya 3, 2-3, 4-5, 6-7
R/Uhoraho ni we unshyigikiye.
Uhoraho, mbega ngo abandwanya baraba benshi!
Ni benshi bampagurukiye,
ni benshi bamvugiraho ngo
«Nta gakiza ateze ku Mana!»
Nyamara wowe Uhoraho, uri ingabo inkingira,
ni wowe shema ryanjye,
ni wowe nkesha kwegura umutwe.
Ndangurura ijwi ngatabaza Uhoraho,
maze akansubiriza ku musozi we mutagatifu.
Ndaryama ngasinzira, nageraho ngakanguka:
igihe cyose Uhoraho ni we unshyigikiye.
Sintinya icyo gitero cy’abantu,
bangose impande zose.
Ivanjili ya Mutagatifu Luka 19,1-10
Muri icyo gihe, Yezu agera i Yeriko yahuranya umugi. Nuko haza umugabo witwa Zakewusi, yari umutware w’abakoresha akaba umukungu. Agerageza kubona Yezu uwo ari we ariko ntiyabishobora kubera imbaga y’abantu, kandi akaba yari mugufi. Arirukanka abacaho maze yurira igiti cy’umuvumu, agira ngo abone Yezu wari ugiye kunyura aho. Yezu ahageze yubura amaso, aramubwira ati «Zakewusi, manuka vuba kuko ngomba gucumbika iwawe uyu munsi. » Nuko amanuka bwangu, amwakirana ibyishimo. Ababibonye bose barijujuta baravuga bati ,«Yagiye gucumbika ku munyabyaha!» Nuko Zakewusi yegera Nyagasani, aramubwira ati «Rwose Mwigisha, kimwe cya kabiri cy’ibyo ntunze ngihaye abakene; niba kandi hari uwo nahuguje, ndamusubiza ibye incuro enye.» Yezu ni ko kuvuga ati «Uyu munsi umukiro watashye muri iyi nzu, kuko uyu na we ari umwana wa Abrahamu. Koko rero, Umwana w’umuntu yazanywe no gushaka no kurokora ibyazimiye.»


text:
Adhan ni ijambo ryo mu rurimi rw’icyarabu risobanura “kumenyesha”, “kugeza ubutumwa/amakuru mu matwi”. Naho mu nshoberamahanga z’idini ya islamu ijambo “adhan/azan” rikavuga umuhamagaro umenyesha abaislamu ko igihe cy’isengesho kinjiyemo hifashishijwe amagambo yihariye kandi yabugenewe.
Muri Arabia Sawudite, mbere y’ubuislamu, igikorwa cyo guhamagarira abantu ibintu by’ingenzi bacyitaga adhan.
Mu idini ya islamu, isengesho ni igikorwa cy’ingenzi kandi gitegetswe buri muislamu wese kandi, amwe mu masengesho y’itegeko muri iyi dini, ni amasengesho atanu ya buri munsi ari yo: isengesho rya mu gitondo (swalat al fajiri/ sub’hi), isengesho ryo ku manywa (swalat dhu’hri), isengesho ry’igicamunsi(swalat al asri), isengesho ry’umugoroba(swalat al maghribi) n’isengesho ry’ijoro(swalat al ishaa’i).
Kubera ko rero buri sengesho rifite igihe cyaryo kihariye ryinjiriramo kandi kigenda gihindagurika bijyanye n’imihindagurikire y’ikirere n’ibihe, ntabwo byorohera buri muislamu wese kumenya neza niba igihe cy’isengesho runaka cyageze cyangwa se cyarenze, bityo rero mu rwego rwo korohereza abaislamu kumenya ko igihe cy’isengesho kigeze hifashishwa uwo muhamagaro ari wo uzwi nka azan/adhan.
Adhan/azan ivugwa ite?
Umuislamu umwe ajya ahiremgeye ku musigiti maze akavuga amagambo yihariye kandi yabugenewe bityo abayumvishe bakamenya ko igihe cy’isengesho kigeze maze nabo bakihutira kugana ku musigiti kugirango basengere hamwe mu isengesho ry’imbaga.
Azan/adhan ivugwa mu rurimi rw’icyarabu ikaba igizwe n’interuro icyenda zishobora gusubirwamo inshuro enye cyangwa ebyiri bitewe n’agaciro k’ibivugwa muri iyo nteruro, mu nshamake twavuga ko muri azan/adhan humvikanamo uguhamya “ubumwe bw’Imana/Allah”, “kuba Muhammad(s) ari intumwa y’Imana”; ubuhambare n’ugukomera kw’Imana; guhamagarira abantu kwihutira kwitabira isengesho nk’igikorwa cyiza kiruta ibindi(mu gihe cyaryo).
Ese abaislamu bose bavuga rumwe kuri adhan
Umwimerere wa azan/adhan ku baislamu bose ni umwe, gusa bitewe n’ impamvu z’amateka zagiye zituma habaho amatsinda atandukanye mu idini ya islamu, usanga habaho ukunyuranya guto bitewe n’aho buri tsinda rivoma inyigisho n’amategeko y’idini iryo tsinda ryigisha abariyoboka.
Twavuga nk’amatsinda abiri amaze kumenyerwa cyane hirya no hino ku isi; itsinda ry’abaislamu b’abashia(shiites) n’itsinda ry’abaislamu b’abasuni(sunnites).
Aya matsinda yombi afite itandukaniro rito ku mivugire ya adhan aho buri ryose rifite interuro imwe ryongera muri adhan ariko ugasanga irindi tsinda ritagira iyo nteruro.
Nk’abashia bafite interuro ivuga ko “Aliy ari umuyobozi washyizweho n’Imana” naho abasuni nabo bakaba bagira interuro bavuga gusa mu muhamagaro w’isengesho rya mugitondo ivuga ngo “isengesho riruta ibitotsi”.
Nk’uko twabikomojeho hejuru ibi bishingira ku kuba amatsinda yombi atavoma inyigisho n’amategeko y’idini hamwe, n’ubwo bwose inyigisho z’idini ya islamu zishingiye kuri Quran n’imigenzo y’intumwa y’Imana Muhammad(s).
Gutora Adhan muri imwe mu Misigiti yo mu Rwanda byahagaritswe
Ku wa Mbere w’iki cyumweru, inkuru yabaye kimomo, ivuga ko gutora Adhan hifashishijwe indangururamajwi ku misigiti umunani yo mu mujyi wa Kigali byahagaritswe.
Iyi nkuru yashavuje abo mu Idini ya Islamu batandukanye bamwe batangira kubaza impamvu Adhan yahagaritswe.
Umwe mu babajije iki kibazo kuri Twitter, Polisi y’u Rwanda yaramusubije ngo “Muraho, Iyo hari ibikorwa biteza urusaku rubangamira abaturage birahagarikwa nk’uko bitegeganywa mu itegeko Nº68/2018 ryo ku wa 30/08/2018 mu ngingo yaryo ya 267. Ni muri urwo rwego imisigiti yo mu Mujyi wa Kigali yabujijwe guteza urusaku. Murakoze.”
Musinga C.


text:
INYIGISHO YO KU MUNSI MUKURU WA PETERO NA PAWULO INTUMWA, KU YA 29/06/2021
Amasomo: Intu 12,1-11; Zab 34(33),2-9; 2Tm 4,6-8.16-18; Mt 16,13-19.
Bakristu bavandimwe, kuri iyi tariki ya 29/06/2021, ni Umunsi mukuru ukomeye wa Petero na Pawulo Intumwa. Ni intumwa zitandukanye muri byinshi, haba mu buryo zatowemo, cyangwa se mu miterere ya buri wese, ariko na none zikaba zihuriye ku isyaka zari zifitiye Kristu n’ubutumwa yazitoreye, Ubwihangane n’ubudacogora, ukwemera kutajegajega na rwa rukundo rwitanga nta cyo rusize kugeza no kwemera ko Amaraso yabo amenwa kubera Kristu bakurikiye ubutarora inyuma.
Mu masomo matagatiu y’uyu munsi turumva mu Isomo rya mbere aho Petero ahamya ko Nyagasani yohereje ubwe umumalayika kumukura mu biganza by’abagome, Pawulo na we mu Isomo rya Kabiri agahamya ukuntu Nyagasani Yezu yamubaye hafi akamutera imbaraga bityo akabasha guhamya ubutumwa ashize amanga.
Izi Ntumwa zombi zabaye indashyikirwa mu kwigisha, kuyobora no gutagatifuza Imbaga y’Imana bizivuye ku mutima kandi zitinuba kuko zavugaga ibyo zifitiye gihamya n’ubuhamya. Uwaduha abantu benshi bigisha ibyo bafitiye gihamya n’ubuhamya hari byinshi byahinduka mu isi ya none.
Mu Ivanjili ya none twumvise na none uburyo Petero yahamije ko Yezu ari Kristu Umwana w’Imana nzima (Mt 16,16), ubwo Yezu yari abajije ikibazo cyarebaga buri wese kandi natwe kikaba kitureba na n’ubu.
Iyo wumvise ukuntu Petero yafashwe agashyirwa mu buroko akarindishwa amatsinda ane y’abasirikari b’inkorokoro, ariko Umumalayika yaza kumuvana mu nzara zabo ntibabashe guhangana n’Ububasha bwo mu Ijuru, utangazwa n’ukuntu Imana itajya itererana Abayikorera (Intu 12,1-8). Iyo wumvise ukuntu Pawulo ahimbajwe n’uburyo yakoze ubutumwa mu bwitange, umurava n’ubudahemuka mu kwemera, ukaba kandi uzi neza ko, ugutereranwa n’abo yizeraga ndetse n’ibitotezo, bitari bibuze mu butumwa, utangazwa n’ukuntu yakomezaga umutsi kandi agakomeza gusingiza Imana no mu bigeragezo dore ko yari afite n’ibanga ry’Ukuntu ibisingizo bibohora, bikanabohora n’abatazi gusingiza Imana mu gihe bari kumwe n’abamaramaje mu kwizera bafitiye Kristu, nk’uko byagenze igihe Pawulo na Silasi bafungwaga ariko bakarekurwa nyuma y’ibisingizo by’Imana baririmbye izindi mfungwa zibumva maze iminyururu yari ibaboshye igacikagurika, n’umurinzi w’uburoko agahinduka (Intu 16,26).
Iyo wumvise Yezu abaza Petero n’abandi bigishwa be ati rubanda bavuga ko ndi nde, ukumva n’ibisubizo bamuhaye, ntiwabura kwibaza nawe aramutse akubajije ati wowe unyita nde mu buzima bwawe, wowe unzi ute? Wowe umvuga ute? Wowe umbanira ute? Wowe umpamya ute …. kimwe n’ibisa n’ibyo, icyo wamusubiza.
Reka ariko tunakomeze tugendere kuri iki kibazo maze tunibaze Yezu aramutse atagarukiye kuri we gusa maze akakubaza ati ko umaze kunsubiza uko rubanda banyita…., wowe rubanda bavuga ko uri nde? Tekereza ibisubizo by’ibyo baba bakuvugaho muri iyi minsi maze urebe niba byaba biteye ishema. Ibyo birenda gusa na ya magambo umuririmbyi yigeze kuvuga agira ati: “waba usize nkuru ki i Musozi”. Gusa aha ho si inkuru usize i musozi kuko nturagenda ahubwo ni inkuru uvugwaho muri iyi minsi. Amahirwe tugira na none ni uko icy’ingenzi atari uko rubanda ikuzi ahubwo ari uko Imana ikuzi. Gusa Imana iramutse ihuza na rubanda uko uzwi kandi rubanda ikaba ikuzi mu bidateye ubwuzu, haba hakwiriye gukurikiraho kwigana Pawulo na Petero ndetse no kubisunga bikagendana, kuko kuba dufite ubuhamya bw’Intumwa n’abatagatifu babaye indashyikirwa nk’abo duhimbaza none ni amahirwe yo kumenya y’uko Imana idatora abashoboye gusa ahubwo ko ishoboza abo yitoreye.
Niba Imana itwibwirira ko Kiliziya yayo yubatse ku rutare kandi (Mt 16,18), nitwitoze gushikama nta kugamburuzwa n’ibihe, ibigeragezo, cyangwa udutero twa Sekibi usanga ducicikana muri ibi bihe mu bice bitandukanye by’isi kuko uwayishinze akiyihagazeho.
Dusabe Nyagasani Yezu akomeze yitorere intumwa zikwiye mu rugero rwa Pawulo na Petero kandi twibuke gufasha no gusabira abayobozi ba Kiliziya nk’uko na Kiliziya yakomeje gusabira Petero ku Mana ubudatuza igihe yari mu buroko (Intu 12,5) bikamuhesha ugutabarwa n’umutsindo ubudasubirwaho.
Nyagasani Yezu nabane namwe, abarinde, kandi abahe Umugisha ku Izina ry’Imana Data, na Mwana na Roho Mutagatifu.
Padiri Jean Damascène HABIMANA M.
Ukorera Ubutumwa muri Paruwasi Gihara Diyosezi ya Kabgayi.


text:
Kunyara ku muhanda, imwe mu ngeso mbi nyinshi zacitse burundu mu Banyarwanda
Abanyarwanda bishimira byinshi bagezeho birimo iterambere ariko hari n’utundi tugeso twacitse, ku buryo iki gihe utugaruye byagutera ipfunwe mu bandi.
Iyo wumvise umunyamahanga atangarira isuku n’uburyo ibintu byose mu Rwanda biri ku murongo, ushobora kugira ngo ni amakabyankuru. Ariko abageze mu bihugu by’abaturanyi bahita bumva neza icyo bisobanuye.
Muri iyi nkuru turibanda cyane mu Mujyi wa Kigali, kuko ari wo uhurirwamo n’urujya n’uruza rw’abaturage n’abanyamahanga baturutse hirya no hino.
Raporo zitandukanye zikomeza kugenda zishyira Kigali ku mwanya wa mbere w’imijyi ifite isuku muri Afurika. Ariko ibyo birenze isuku kuko bigera no ku myitwarire y’abawutuye, uko bitwara n’ingufu bagerageza gushyira mu gutuma Umujyi wa Kigali urushaho gusa neza.
Twabahitiyemo bimwe mu byo twise ingeso zabagaho kera, ariko ubu zikaba zaracitse kubera ingufu leta yashyize mu kwigisha abantu kugira isuku no kuyigirira aho batuye.
Hari ibyo uri busange bitarashize ijana ku ijana, ariko niba warabaye muri Kigali mu myaka ya za 1999 na 2000 urahita umenya intambwe yatewe kugira ngo Kigali ibe igeze aho igeze ubu.
*Gucira cyangwa kunyara ku karubanda bisigaye bitera ikimwaro
Ninde wibuka igihe wabaga ugenda mu muhanda ukabona umuntu aciriye ari mu madoka, bikaba bikuguyeho kubera umuyaga?
Ninde wibuka igiti cyari imbere y’umuhanda ugana CHUK cyari cyarabaye umweru kubera kukihagarikaho?
Izo ni zimwe mu ngero nyinshi zagaragazaga isuku nke yabaga muri Kigali, aha wasangaga ahanditse icyapa kigira kiti “Birabujijwe kwihagarika aha” ahubwo ukagira ngo aho niho hemewe kwihagarika!
Mu myaka 17 gusa,byinshi byarahindutse kugeza aho ubu uretse no gucira umuntu asigaye agira isoni zo guta agacupa k’amazi cyangwa agashishwa ka shikarete aho abonye hose.
Ibyo ntibyizanye byasabye imbaraga z’ubuyobozi, kuko byatangiye bamwe babyinuba.
Ubu uciriye mu ruhame cyangwa ukihagarika aho ubonye n’ubwo ntawakubwira nabi ariko nawe uba wigaya mu mutima.
*Kutambara inkweto ufatwa nk’umuntu utuzuye mu mutwe
N’umuntu ufite ubumuga bwo mu mutwe asigaye yambara inkweto kuri iki gihe. Kwambara inkweto ntibigifatwa nk’umurimbo cyangwa nk’ibidasanzwe, ahubwo byinjiye mu Banyarwanda kuko bitoroshye kubona umuntu wambaye ibirenge muri Kigali.
Mu giturage naho uyu muco wagiye ubacengera, kuko mu minsi mikuru n’abagiye kurema isoko usanga bakarabye bakambara inkweto.
Mu myaka yashize abazwi nk’abakarasi cyangwa bamwe bikorera imizigo wasanganga batambara inkweto. Bamwe ntibanabikore kuko batabikunda ahubwo bazambara bakavuga ko zibabangamira kuko batari babimenyereye.
*Kutambara kasike kuri moto cyangwa umukandara mu modoka, ni nde wabitinyuka!?
Hari kera ubwo umuntu yashoboraga kuba ahagaze kuri Yamaha (Ugana Nyabugogo) ashaka kujya mu mujyi rwagati yakererewe gahunda, agahagarika moto yarangiza akibuka kwambara kasike.
Byabaga impaka ndende kwibutsa umugenzi kwambara umukandara muri tagisi (iyo nawe yabaga yabyibutse) bikarangira rimwe na rimwe atanawambaye.
Impanuka icyo gihe zahitanaga benshi, dore ko n’ingamba mu kurinda umutekano wo mu muhanda zari zitarakazwa nk’iki gihe.
*Gutendeka muri taxi, ntiwakira urusaku rw’abagenzi
Ntitwava ku mutekano wo mu muhanda no gutwara abagenzi tutavuze ku kintu cyo “gutendeka”. Abatabizi ni kwa kundi imodoka itwara umubare w’abagenzi iba yaragenewe,ariko “Convoyeur” akiyongereramo umuntu kuri buri ntebe.
Hari n’uwongeragaho abarenze babiri ku ntebe yagenewe gutwara abantu bane.
Icyo gihe byari nko mu burenganzira bwa shoferi n’umufasha we (Convoyeur), kuko abagenzi ntacyo bashoboraga kubikoraho, usibye kwimyoza gusa.
Nk’uko twabivuze haruguru, icyo gihe nta ngamba zikarishye zariho zirengera uburenganzira bw’abagenzi,ugasanga n’abagenzi ubwabo ntibitabira guharanira uburenganzira bwabo nabo ubwabo.
*Kuririmbira ibendera, ubikoze abantu bagira ngo nibwo ugihunguka
Mbere ya Jenoside yakorewe Abatutsi mu 1994 na nyuma y’aho gato, iyo saa mbiri zageraga abantu n’ibinyabiziga byarahagararaga, hakabaho umwanya wo kuririmba indirimbo yubahiriza igihugu hazamurwa ibendera.
Ibyo byakorwaga ahantu aho ariho hose hari ibendera ry’igihugu, haba ku bigo by’amashuri, ibigo bya leta, ku mavuriro n’ahandi hantu hose hashinze ibendera ry’igihugu.
Uwarengaga ku mabwiriza akaba yakomeza kugenda cyangwa agakomeza kugendesha ikinyabiziga byashoboraga kumuviramo igihano kigera no ku gifungo.
Kuri ubu byarashize, ibendera ry’igihugu rihora rizamuye uretse mu gihe cy’icyunamo. Hari n’abatibukaga ko ibyo byabayeho. Gusa kuri iki gihe iyo usubije amaso inyuma wibaza icyo uwo muhango wari umaze n’inyungu zawo!
*Itabi ry’igikamba mu bukwe iyo ryaburaga ntibwatahaga
Bamwe mu bakuze bazi iby’Umuco wa Kinyarwanda bavuga ko itabi ry’igikamba mu Rwanda rwa kera ryari rifite akamaro kanini, kuburyo ryashoboraga gutuma umuntu abura umugeni.
Iyo ababyeyi bajyaga gusabira umusore ngo bagombaga kuryitwaza rikaza guhabwa sebukwe. Iyo barimusabaga akaribura nta mugeni bamuhaga nk’uko umukecuru witwa Mukansanga yabisobanuye.
kubera iterambere ry’igihugu rijyana n’iterambere ry’Umuco ubu mu bukwe bw’ubu itabi ntibakiryikoza, wagira ngo nta n’iryigeze mu misango y’ubukwe bwa Kinyarwanda.
*Nyakatsi, abenshi ntibanayibuka
Nyakatsi n’ubwo yacitse mu Rwanda ariko ntizigera yibagirana mu mitwe y’Abanyarwanda ku buryo bworoshye.
Amateka ya Nyakatsi mu Rwanda ni maremare kuko kugira ngo icike habayemo ingufu z’ubuyobozi.
Ku batazi Nyakatsi,zari inzu zisakaje ibyatsi bizwi nka Nyakatsi. Kubakisha nyakatsi byafatwaga nko kuba uri umukene wa nyuma udashobora kwibonera ibindi wasakaza(amabati cyangwa amategura).
Gahunda izwi nka “Bye Bye Nyakatsi” ya Minisiteri y’Ubutegetsi bw’Igihugu (MINALOC), yagize uruhare rukomeye mu gukangurira Abanyarwanda guhuriza hamwe bagaca “Nyakatsi”.
Hakozwe imiganda, hatangwa inkuga byose bigamije kubakira abatishoboye, birangira gahunda itanze umusaruro.
*Ibimoteri kuri kaburimbo
Ibimoteri ku nkengero z’imihanda, amazi y’ibiziba mu mpande z’umujyi, amashashi n’ibipapuro hirya no hino, mayibobo zirirwaga zitoragura imyanda muri ibyo bimoteri, iyo niyo yari isura wasanganizwaga iyo winjiraga mu Mujyi wa Kigali mu myaka itageze kuri 20 ishize.
Itandukaniro Umujyi wa Kigali ugaragaza muri iki gihe ni umusaruro w’ingufu nyinshi zashyizwe mu guca umwanda mu Mujyi wa Kigali. Kuri ubu twishimira aho tugeze mu isuku ariko biroroshye kwibagirwa aho twavuye mu myaka 15 ishize.
Kuri ubu Kigali iracyeye ku buryo uretse abanyamahanga bayitangarira, abandi bakayivuga ibigwi,nawe bigutera isoni guta agapapuro cyangwa agacupa k’amazi aho ubonye hose.
Bamwe mu banyamahanga batamenyereye mu Rwanda bavuga ko iyo bagenda muri Kigali baba bumva hari ijiho ribareba, nta kindi uretse umuco wamaze kugera mu Banyarwanda wo kutihanganira uwakwangiza ibyo bagezeho.
Muri make uko wifashe niko abandi bagufata. Nta waza mu nzu yawe ngo asange isa neza nawe atangire ayanduze. Ahubwo akora nk’ibyo ahasanze. Iryo ni ryo tandukaniro mu Rwanda bagaragaje.
*Kuragira ku gasozi, amatungo ntiwayatahana
Mu bihe bishize iyo wageraga ku dusozi dutandukanye two mu byaro ndetse na hamwe na hamwe mu Mujyi wa Kigali, wasangaga benshi mu borozi baragirira inka mu nzuri ndetse no mu dusozi dutandukanye.
Hari n’aho ubwatsi bwabaga bwabuze mu gace kamwe, abashumba bagashorera inka bakajya kuzishakira ubwatsi aho bukiri, bakabyita kugishisha inka.
Ubu kubera impamvu z’ubuzima no kwirinda guhererekanya indwara mu nka, kuragira kugasozi byaraciwe, inka zororerwa mu biraro, zikahirirwa ndetse zikanaherwa amazi mu biraro.
Ikindi kandi Inka ntizigikoreshwa ingendo ndende zishorewe, kuko hagennwe uburyo zitwarwa mu madodoka zikurwa mu gace kamwe zijyanwa mu kandi.
*Gusangirira ku muheha umwe cyangwa mu kibindi kimwe
Imyaka igiye kuba 13 Minisiteri y’Ubuzima (MINISANTE) iciye kumugaragaro ikoreshwa ry’umuheha umwe mu gihe abantu basangira, cyangwa kunywera mu kibindi kimwe abantu bagahurizamo imiheha myinshi.
MINISANTE yasabye ko ahubwo abantu bajya bahabwa ibikombe buri wese, cyangwa umuntu agahabwa agacuma ke. Ntibyari byoroshye guca uwo muco ku bantu cyane cyane ko ari ibintu byakorwaga mu izina ry’umuco kandi byarakozwe kuva mu myaka ya kera.
MINISANTE yabikoze mu rwego rwo guca indwara zandurira mu macandwe nk’igitunu, kuko hari igihe indwara z’ibituntu zari zarabaye nyinshi. Nubwo gusangira ku muheha byakundwaga na benshi ndetse bikaba nk’ikimenyetso cyo gusabana ariko kubica byagabanyije imibare minini y’abanduraga indwara zandurira mu macandwe n’ubuhumekero.
Ibitekerezo ( 10 )
raise birashimishije Ariko za Banki nizitegekwe kubaka ubwiherero nibambeshye muzajye murine Kigali amenshi murine za banki ntabwiherwro zigira
Kagame yasirimuye abanyarwanda mu gihe gito, nicyo gituma bimwe mu bihugu duturanye usanga bimugirira ishyari. muravuga ibya kera byari bibangamiye ubuzima bwacu, reka mbibutse nibya vuba aha, muribuka itabi rya Shisha icyo ryari ridukoreye, abana bacu baducitse neza neza ariko muri congres ya RPF mu mwaka ushize nabyo byashyizweho iherezo. Uru Rwanda rufite abantu barutekerereza ku rwego rwo hejuru
Impinduka mugihe gito zigaragari twese.
Musabe Ikicaro Gikuru cya Bank of Kigali, bubake ubwiherero rusange.
ibintu bigomba guhinduka iryo ni ihame ridakuka. kuko na kigali iyo muvuga uko yari imeze muri 1994 bitandukanye nuko yari imeze nko muri 1958. yemwe nawe uko warumeze mumayaka icumi ishize ubu hari byinshi byahindutse muri wowe. gusa harinabemezako hashyizwe imbaraga nyinshi mu isuku yo mumijyi ariko iterambere ryicyaro riribagirana knd arihohari abaturage benshi. iyo ugeze mu cyaro ugenda uhasanga amatongo yudusantere twinshi twagiye dusenyuka knd cyera twari dushyushye cyane, ugasanga mucyaro hari abaturage bagenda batera intambwe igaragara bakigurira nkimodoka, amapikipiki....kuburyo namwalimu yashoboraga kuba yakwigurira pikipiki ndetse nimodoka ariko ubungubu ningorofani ntibyamworohera kuyibona. iri terambere dufite ntabwo ari bien équilibré
nibyo peeeee
Mushyireho nabaribwa n ingona bagiye kuvoma nyabarongo
Turashima imana yahinduye amateka tunabikesha Ubuyobozi bwiza !
Kabisa intambwe tumaze gutera mu iterambere ry ’Imibereho Myiza mu Rwanda zirashimishije.
Dukomeze dufatanye ibyiza byinshi biracyaza kuko IMVUGO NIYO NGIRO.
byose ni ukubera muzee kijyana Paul KAGAME. tukomeze gusyigikira ibyagezweho!!!!!!!! NIWE NTAWUNDI
Ahubwo mwibagiwe ko ku isaha ya saa kumi n’imwe z’umugoroba nabwo bururutsaga ibendera ry’igihugu, kandi nabwo imigenzo yo guhagarara aho ryururutswa ikubahirizwa. Ukaba wakwibaza niba tuzi ko ibendera ari ikirango cy’igihugu, U Rwanda rwagombaga kugira ikirango ku manywa gusa?


text:
Laptops ibihumbi 20 zigiye gusaranganywa abarimu mu kubafasha kunoza akazi kabo
Umuyobozi mukuru w’Urwego rw’Igihugu rushinzwe uburezi bw’ibanze (REB), Dr. Nelson Mbarushimana, avuga ko mu myaka ibiri iri imbere abarimu bose bazaba barahawe mudasobwa zizabafasha kunoza umurimo bakora.
Yabitangaje mu nama yagiranye n’abayobozi b’ibigo by’amashuri abanza n’ayisumbuye byo mu Ntara y’Amajyepfo, ku cyumweru tariki ya 18 Nzeri 2022, bagamije kuganira ku mikorere myiza bifuzwaho mu mwaka w’amashuri uri hafi gutangira.
Dr. Mbarushimana yavuze ko kuri ubu hari mudasobwa ibihumbi 20 bafite zo guha abarimu, kandi ko intumbero ari uko imyaka ibiri iri imbere izarangira baramaze kuzigeza ku barimu bose, babifatanyijemo n’abafatanyabikorwa.
Yakomeje agira ati “Umwarimu azaba afite mudasobwa akoresha yigisha, cyane ko ubushakashatsi bwakozwe bwagaragaje ko iyo umwarimu yigisha yifashishije mudasobwa, yereka amashusho abanyeshuri, babasha gufata mu mutwe ibyo beretswe, bakazabasha gusubiza neza igihe babajijwe.”
Iyi nkuru yashimishije cyane abayobozi b’ibigo by’amashuri abanza n’ayisumbuye bayibwiwe, bavuze ko gutanga mudasobwa ku barimu bizaborohereza akazi mu gutegura amasomo.
Jean Damascène Nizeyimana uyobora Ecole Secondaire St Jean Bosco i Simbi mu Karere ka Huye, yagize ati “Imyigishirize y’uyu munsi itandukanye n’iya kera aho usanga umuntu aba agomba kwifashisha Internet kugira ngo amenye ibyo abandi bigisha, baba abo mu Rwanda no hanze yarwo. N’ibyo tutabonye mu bitabo dushobora kubibonamo, kuko buriya igitabo kimwe baguhaye hari igihe kiba cyateguwe hifashishijwe ibigera kuri 20. Wifashishije Internet nawe ibyo bitabo bindi wabyibonera.”
Yunzemo ati “Isi y’uyu munsi ni iy’ikoranabuhnga, birasaba ko umwarimu arimenya kugira ngo abashe kuryigisha umwana. Bizafasha abarezi mu buryo bwo gutegura, gushakashaka no gutegura imfashanyigisho.”
Espérance Iyakare uyobora GS Mwulire, we avuga ko muri iri ishuri ayobora hari abarimu 46, nyamara bakaba barahawe laptop 100 gusa zo kwigishirizaho abanyeshuri. Ngo wasangaga abarimu bazirwanira n’abanyeshuri.
Ati “Kuzirwanira n’abana bituma abarimu batisanzura, ntibanabashe kuzitahana ngo bazifashishe mu gutegura amasomo. Nyamara iyo ufite laptop bigufasha mu gutegura, ntiwongera kwandukura nk’iyo wifashishije ikaramu, ahubwo wongeramo ibyo ubona bya ngombwa.”
Yabitangaje mu nama yagiranye n’abayobozi b’ibigo by’amashuri abanza n’ayisumbuye byo mu Ntara y’Amajyepfo, ku cyumweru tariki ya 18 Nzeri 2022, bagamije kuganira ku mikorere myiza bifuzwaho mu mwaka w’amashuri uri hafi gutangira.
Dr. Mbarushimana yavuze ko kuri ubu hari mudasobwa ibihumbi 20 bafite zo guha abarimu, kandi ko intumbero ari uko imyaka ibiri iri imbere izarangira baramaze kuzigeza ku barimu bose, babifatanyijemo n’abafatanyabikorwa.
Yakomeje agira ati “Umwarimu azaba afite mudasobwa akoresha yigisha, cyane ko ubushakashatsi bwakozwe bwagaragaje ko iyo umwarimu yigisha yifashishije mudasobwa, yereka amashusho abanyeshuri, babasha gufata mu mutwe ibyo beretswe, bakazabasha gusubiza neza igihe babajijwe.”
Iyi nkuru yashimishije cyane abayobozi b’ibigo by’amashuri abanza n’ayisumbuye bayibwiwe, bavuze ko gutanga mudasobwa ku barimu bizaborohereza akazi mu gutegura amasomo.
Jean Damascène Nizeyimana uyobora Ecole Secondaire St Jean Bosco i Simbi mu Karere ka Huye, yagize ati “Imyigishirize y’uyu munsi itandukanye n’iya kera aho usanga umuntu aba agomba kwifashisha Internet kugira ngo amenye ibyo abandi bigisha, baba abo mu Rwanda no hanze yarwo. N’ibyo tutabonye mu bitabo dushobora kubibonamo, kuko buriya igitabo kimwe baguhaye hari igihe kiba cyateguwe hifashishijwe ibigera kuri 20. Wifashishije Internet nawe ibyo bitabo bindi wabyibonera.”
Yunzemo ati “Isi y’uyu munsi ni iy’ikoranabuhanga, birasaba ko umwarimu arimenya kugira ngo abashe kuryigisha umwana. Bizafasha abarezi mu buryo bwo gutegura, gushakashaka no gutegura imfashanyigisho.”
Espérance Iyakare uyobora GS Mwulire, we avuga ko muri iri ishuri ayobora hari abarimu 46, nyamara bakaba barahawe laptop 100 gusa zo kwigishirizaho abanyeshuri. Ngo wasangaga abarimu bazirwanira n’abanyeshuri.
Ati “Kuzirwanira n’abana bituma abarimu batisanzura, ntibanabashe kuzitahana ngo bazifashishe mu gutegura amasomo. Nyamara iyo ufite laptop bigufasha mu gutegura, ntiwongera kwandukura nk’iyo wifashishije ikaramu, ahubwo wongeramo ibyo ubona bya ngombwa.”
Dr. Nelson Mbarushimana, Umuyobozi mukuru wa REB, aganira n’abarimu
Alexis Ngirabakunzi uyobora ishuri ribanza rya Shori mu Karere ka Huye na we ati “Niba mwarimu afite computer ye, bizamworohereza mu bushakashatsi igihe arimo gutegura amasomo, kandi iyo mwarimu akora ubushakashatsi yiyungura ubumenyi, bikagirira akamaro cyane abana.”
Aba bayobozi bifuza ko guhabwa mudasobwa bizaherekezwa no guhabwa uburyo bwo kubasha kwifashisha Internet, cyane ko ngo kugeza ubu ibigo by’amashuri byo mu cyaro hatagera ‘fibre optique’, usanga bigihendwa cyane kubona Internet.
(Inkuru ya Kigalitoday)


text:
Korali Family of Singers bateguye igitaramo bitiriye ‘Umuryango Mwiza’
Umukobwa abantu bitaga ‘mubi’ ngo ateye ubwoba agiye gukora ubukwe
Ku mbuga nkoranyambaga zitandukanye, cyane cyane ku rubuga rwa WhatsApp, hari gukwirakwizwa ifoto y’umukobwa w’imyaka 46 witwa Nyirantezimana Domitilla,ugiye gukora ubukwe n’umusore witwa Niyindeba Janvier ufite imyaka 33.
Kuba iyi foto yakuwe kuri videwo iri kuri shene ya YouTube yitwa Zaburi Nshya iri gukwirakwizwa, si uko aba bantu batari bakwiriye gukora ubukwe kubera ikinyuranyo cy’imyaka, ahubwo ni uko abantu benshi bumvaga ko uyu mukobwa adashobora kubona umugabo dore ko bavugaga ko mu maso he ari habi kandi hateye ubwoba kubera ubusembwa yahuye nabwo.
Mu kiganiro uyu mwari yagiriye kuri Zaburi Nshya yahamije ko kuba agiye gukora ubukwe Imana yari yarabimubwiye guhera mu mwaka w’2011. Yagize ati:” Najyaga mu byumba by’amasengesho bitandukanye maze bakampanurira ko Imana igiye kunkorera ubukwe ariko nanjye sinari nzi aho bizaturuka. Umuhanuzi wambwira ko Imana igiye kunkorera ubukwe numvaga ko yavangiwe simbyemere, gusa nagiraga undi mutima wo kuvuga ngo reka ntegereze mbonye ibyo Imana yakoreraga abandi.”
Umukunzi we Niyindeba Janvier, nawe uhamya ko ari umukristu, yatangaje ko uyu mukobwa nubwo abantu bavuga ko afite mu maso habi ariko ari we yahisemo. Yagize ati:
“Uyu mukobwa nararebye nsanga ni we unyitaho kurenza abandi bose maze nanjye numva ariwe nkwiriye guhitamo, bityo nareba abandi nkavuga ngo oyaaa. Buriya ndamukunda, ndamukunda cyanee kuko buriya urwo mukunda ntabwo rwagera no kumunzani ngo arubonere ibiro.”
Uyu mukunzi we kandi yahamije ko nubwo bigoranye ko umukobwa uri mu kigero cy’imyaka 46 abyara, ariko Imana yamuhaye isezerano ko bazabyara.
Mu busanzwe Nyirantezimana Domitilla avuga ko yavutse ari umwana nk’abandi nta kibazo namba afite hanyuma mu agize imyaka 25 ku jisho haza agahere bakavuga ko ari indwara yitwa ‘isekera’ ariko baramuvuza biranga. Nyuma y’aho gato ku ijoshi naho haje ikibyimba bacyokeje ahubwo harangirika haza ibiruguya. Ngo ku mubiri we hagiye haza ikibyimba kimwe kimwe kugeza mu maso he n’amaboko hangirika bikomeye.
Mu gusoza iki kiganiro Nyirantezimana yavuze ko Imana ntacyo ivuga ngo gihere, kuko ngo yahereye kera imubwira ko izamwubakira urugo ariko yakwireba akabona nta mugabo wamwemera. Ibi ngo gihamya ni uko mu myaka 46 amaze kuri iyi si nta musore wigeze amukunda nkuko yabyitangarije.


text:
Mu Karere ka Gicumbi, mu Murenge wa Rukomo haravugwa ikibazo cy’abana b’abakobwa babyara bakiri bato dore ko ngo hari n’ababyaye bafite imyaka 15, abaturage barasaba ingamba zihanitse mu guhagarika iki kibazo. Ababyeyi batuye muri uyu murenge bavuga ko ikibazo cy’abana baterwa inda bakiri bato gihari cyane cyane ku banyehsuri bakiri mu mashuri yisumbuye, bari mu […]Irambuye
*Ubuzima bw’aba bana batewe inda biga mu mashuri abanza bugira ingaruka ku bana babyara, *Umuryango GLIHD wita ku bana b’abakobwa n’abagore urakora ubuvugizi ngo amategeko yo gukuramo inda. Aba bana bahindutse ababyeyi bagata ishuri, baganiriye n’Umuseke mu mpera z’iki cyumweru, bose bahuriza ku buzima bugoye barimo bwo kurera abana nta kazi bagira, gutereranwa n’ababateye inda, […]Irambuye
*Ngo hari ibibazo bikunze kugaragara ku bana kubera ababyeyi batabitayeho, *Abagore bakwiye kwita ku burere bw’abana by’umwihariko, uburere bubi bw’umwana ngo nibo byitirirwa. Minisitiri w’Uburinganire n’Iterambere ry’Umuryango asaba ababyeyi b’abagabo na bo gufatanya n’abagore bakita ku burere bw’abana kuko ngo akenshi usanga uburere ari inshingano ziharirwa ababyeyi b’abagore kandi ngo bose burabareba. Aganira n’abagore abagore […]Irambuye
Ni umukobwa ukomoka muri Sudani y’Epfo witwa Elizabeth Diing Lval Munyang wiga mu Rwanda, ashima uburyo imiryango yita ku burenganzira bwa muntu n’ubw’abana ikora mu Rwanda. Yabwiye Umuseke ko akurikije ibyo yigiye mu mahugurwa y’iminsi ine yateguwe n’ihuriro ry’imiryango ihanira uburenganzira bwa muntu CLADHO, asanga igihugu hari ibyo cyanoza kugira ngo abana babeho biga, bafite […]Irambuye
Umunyamategeko Maitre Fred Burende yanenze ko hari zimwe mu ngamba Leta ifata kugira ngo iteze imbere uburenganzira bw’umwana ariko ntizishyirwe mu bikorwa uko ziba zateguwe. Kuba abana bamwe bakurwa mu muhanda bagashyirwa mu miryango ariko nyuma y’igihe runaka bakagarukamo ngo akenshi biterwa n’uko haba hari ibitarakurikijwe mu murongo wo kubasubiza mu buzima busanzwe bubereye umwana. […]Irambuye
Gicumbi – Muri iyi week end, asobanurira abaturage bo mu murenge wa Nyamiyaga Itegeko rishya ry’Umuryango Hon Depite JMV Gatabazi yavuze ko abagabo batera inda abana bakabatererana hamwe n’ababyeyi babigiramo uruhare bagiye guhagurukirwa. Mu bice byinshi by’icyaro hari ikibazo cy’abana bavuka ntibandikwe mu bitabo by’irangamimerere kubera ko babyawe n’abana batewe inda n’abantu bakuru, ntibagire ubushake […]Irambuye
Minisiteri y’uburinganire n’iterambere ry’umuryango yatangaje kuri uyu wa gatanu ko abana 77 b’impfubyi barererwaga mu kigo cy’imfubyi “Umurwa w’Impuhwe” cya Rusayo mu karere ka Rusizi ku bufatanye na Komisiyo y’Igihugu Ishinzwe Abana (NCC) bimuriwe mu bigo bya SOS biherereye mu Karere ka Gasabo mu Mujyi wa Kigali no mu Karere ka Nyamagabe mu Ntara y’Amajyepfo. […]Irambuye
Ababyeyi barerera mu ishuri ry’incuke rya New Vision primary School riherereye mu murenge wa Ngoma mu karere ka Huye bavuga ko iri shuri ritaraza abana babo bakuranaga ingeso mbi banduzwaga n’abo babaga birirwanye mu gihe bo (ababyeyi) babaga bagiye mu mirimo itandukanye. Manirakiza Marc utuye mu kagari ka Ngoma, mu murenge wa Ngoma afite abana […]Irambuye
Minisitiri w’Uburinganire n’iterambere ry’Umuryango Nyirasafiri Esperance ubwo yasuraga ikigo gifasha urubyiruko n’abana bafite ubumuga cya “Centre des handicapés St François d’Assise” cyo mu karere ka Rusizi, Ababikira bagishinzwe bamusabye kubakorera ubuvugizi kuri Leta kugira ngo bunganirwe muri byinshi bakenera kugira ngo bitera kuri bariya bantu bafite ubumuga. Ikigo cy’abafite ubumuga cya “Centre des handicapés St […]Irambuye
Ababyeyi batuye mu murenge wa Cyanzarwe mu karere ka Rubavu bajya gukorera mu gihugu cy’abaturanyi cya Repubulika Iharanira Demokarasi ya Congo basabwaga kutajyana abana babo muri iki gihugu bakabasiga ku mupaka muto (petite bariere), ubu ngo bubakiwe amarerero. Aya marerero yubatswe n’Umuryango Uyisenga n’Imazi usanzwe utera inkunga mu kurera abana bato. Nyirandegeya Jaquelie ufite abana […]Irambuye


text: Guhuza byihuse umuyoboro wa pneumatike uhuza Ibiranga 1. Ibikoresho byo gukoraho kimwe bikoreshwa mumiyoboro ya pneumatike.2. Ibikoresho bya tube biza muburyo butandukanye kugirango ubone ibyo ukeneye byose mu miyoboro ya pneumatike.3. Ndetse na nyuma yo kwishyiriraho, icyerekezo cya tube kirashobora guhinduka mubuntu.4. Umubiri w'icyuma ushyizweho na Nickel urwanya Kurwanya no Kurwanya.5. Utudodo twose R na NPT ni pre-coated kashe.6. Utudodo twose twa silindrike turasanzwe hamwe na kashe ya O-impeta.


text:
INKURU y’INSHAMUGONGO: Yanga wamenyekanye mu Gasobanuye nawe yitabye Imana
Uwahoze ari umusobanuzi wa filime Nkusi Thomas wamenyekanye nka Yanga yitabye Imana agiye muri Afurika y’Epfo aho yari amaze iminsi arwariye.
Amakuru ku rupfu rwe, avuga ko yitabye ana azize uburwayi yari amaranye iminsi.
Junior nawe usanzwe usobanura filimi, yatangaje ko yashizemo imwuka ku isaha y’isaa tanu n’igice aguye muri Afurika y’Epfo aho yari amaze iminsi arwariye.”
Muri Mata 2022, nibwo Yanga yerekeje muri Afurika y’Epfo, icyo gihe yari ajyanye abana be kugira ngo basure umubyeyi wabo cyane ko ariho akorera. Agezeyo, yaje gufatwa n’uburwayi, araremba biza kurangira yitabye Imana mu gitondo cyo kuri uyu wa Gatatu tariki 17 Kanama 2022.
Uyu mugabo wakunzwe na benshi, yatangiye gusobanura filime afite imyaka 17 ubwo yigaga mu mashuri yisumbuye
Gusobanura byamuhaye amafaranga menshi ndetse bituma amenyekana kugeza ubwo mu 2012-2013 yaje kubihagarika kuko yabonaga isoko rya filimi zisobanuye ritangiye kugenda nabi.
Mu 2018, Yanga yaje kugira uburwayi bukomeye, arwara ikibyimba ku gifu cyaje kumutera kanseri.
Ubwo yari kwa muganga yaje kumenya ko uretse kuba arwaye ikibyimba ku gifu, hari haramaze kujyamo na kanseri.
Akimara kumenya ko arwaye gutya, yarihebye bikomeye atangira gushaka abakozi b’Imana ngo bamusengere.
Nyuma y’igihe arwaye kanseri, yaje kuyikira nta muntu umubaze, ahita akomerezaho urugendo rwe rwo gushima Imana, atangira gukora ivugabutumwa.
Kuva mu 2019, Yanga avuga ko yatangiye gukorera uwiteka n’umutima we wose, ibi byatumye abona itandukaniro hagati y’ubuzima yabagamo mbere.
Uyu mugabo ni we wamenyekanishije amagambo akoreshwa n’ubu arimo nka “Tipe” ryakoreshwaga ahanini ku mukinnyi w’imena wa filime.
Muri filimi ze kandi yakundaga kuvugamo ahantu hitwa kwa Myasiro (muri restaurant), imikasiro (ibibazo), umucango (tekinike zo kurwana zihambaye) n’andi.
Yazitangiraga avuga ati “karatangira kanakomeza” ashaka gusaba abantu kuba maso bagakurikirana filimi, “umusini” ryashakaga kuvuga igiceri cya 50.
Mu yandi magambo yakundaga gukoresha avugwa buri wese agahita yibuka Yanga ni nka: Kiradiha, Nyakariro, Umucango, Akabuno ku ntebe amaso kuri écran, Bolesi[Knowless], Njopoli [Jay Polly] n’ayandi atabarika.
Yari yarashinze kompanyi yitwa ‘The One Film Production’, ku buryo filimi yasobanuye byavugwaga ko ari izo muri “The One”.


text:
Maze iminsi mbona abantu batandukanye bavuga ko hari ingo nyinshi zisenyuka, bitewe n’uko mbere yo gushaka bagiriwe inama n’abagore batandukanye n’abagabo.
Hirya no hino mu Rwanda cyane cyane mu duce tw’umujyi, hagenda hagaragara imyambarire bamwe bita igezweho, abandi bakayita urukozasoni no kwica umuco, abenshi bakaba baramaze kubifata nk’ibyemewe. Ariko ubwo byageze mu kubihanirwa, byatumye nibaza uhanwa (...)
U Rwanda ruherutse kwakira inama ikomeye ya CHOGM ihuza abakuru b’ibihugu na za Guverinoma bikoresha ururimi rw’Icyongereza bibumbiye mu muryango wa Commonwealth. Inama yamaze icyumweru cyose yasoje ku wa 25 Kamena 2022.
Muri iki gihe, nta minsi ishira tutumvise inkuru z’umuntu wishe cyangwa wakomerekeje uwo bashakanye. Amakuru nk’aya asigaye akabije kuba menshi, dore ko n’uburyo bwo kuyatangaza bwabaye bwinshi kandi ku buryo bwihuse.
Hirya no hino abantu benshi bajya gukoresha imisatsi mu nzu zikora ubu bucuruzi(salon) bagaragaza ko ababamesera mu mutwe barengera bakagera no ku zindi ngingo. Ibi byatumye nibaza niba aba bantu batakarabya umutwe gusa izindi ngingo bakaziharira ba (...)
Kuva icyorezo cya Covid 19 cyakwaduka mu myaka mike ishize, hari ingamba zagiye zifatwa hagamijwe kwirinda kwanduzanya bya hato na hato. Inyinshi muri izo ngamba zatonze abantu, cyane cyane ko zazaga zibuza imwe mu mico n’imigirire rubanda rwari rusanzwe (...)
Nyuma yo kumva umugabo wameseye umugore we utwenda tw’imbere yitwa inganzwa, naho umugore bikitwa kumuhohotera, naje kwibaza icyo byaba byanginza kuba umwe yamesera undi utwo twenda.
Muri iki gihe usanga bamwe mu bakobwa twakwita abasirimu bambaye amasaro mu nda ahabwa ibisobanuro bitandukanye, bitewe na nyiri kuyambara cyangwa kuyareba. Byatumye nibaza igisobanuro nyacyo cy’aya masaro.
Hari abantu bahuza umuntu utajya ugaragara akoresha imbuga nkoranyambaga n’ubwenge, aho aba ari umunyabwenge cyane. Ibintu byaje kuntera kwibaza aho nabihuriza biranyobera.
Mu birori byo kurangiza Kaminuza (Graduation) umubare munini w’abagore n’abakobwa baba bambaye imyenda migufi imbere y’undi mwambaro wateganyirijwe uyu muhango. Ibi bintu byaje kuntera kwibaza niba biba ari itegeko, nibaza impamvu ituma abenshi babihuriraho.
Umubare munini w’abantu bagaragaza ko batajya bareba ayo mashusho yitwa ay’urukozasoni, nyamara wareba hirya no hino ku mbuga nkoranyambaga, ugasanga ayo mashusho arebwa n’umubare munini cyane. Ibintu byatumye nibaza mu by’ukuri abayareba.
Hirya no hino mpora numva Abanyarwanda baba abakuru cyangwa abato bibutsa abandi ko batinze gushaka umugabo cyangwa umugore, bikantera kwibaza niba ari byo bintu byihutirwa kurusha ibindi, ku buryo bagera n’aho kubyibutsa umuntu.
Abantu benshi bakunda guhuza kuba umuntu ari mukuru mu myaka no kuba afite ubushobozi bwo kugira umuntu inama nziza cyane cyane abatoya. Nyamara ibi naje gusanga ntaho bihuriye kuko n’abantu bafite ubwenge buke bajya bakura mu myaka.
Umukozi w’umuryango HDI ukora mu ishami ry’Uburenganzira bwa muntu, ushinzwe by’umwihariko uburinganire n’ubwuzuzanye, Annonciata Mukayitete, avuga ko kugumirwa ku bakobwa bifite isano n’icyiciro umuryango nyarwanda ushyiramo umuntu akivuka, umwe akaba umutware undi akaba umunyantege nke ukwiye gufashwa n’undi kubaho, ushatse (...)
Ahantu hateraniye abantu hakunda kugaragara bamwe babangamiwe n’umuntu utwaye urufunguzo rw’imodoka mu ntoki, ndetse bamwe bikabafata umwanya barimo kubinenga, bati “Mbese uriya nta handi yari kubona atwara ruriya rufunguzo uretse mu ntoki?”
Maze iminsi mbona ku mbuga nkoranyambaga zitandukanye hakwirakwizwa bamwe mu bakobwa bahatanira ikamba rya Nyampinga 2022, babajijwe ijambo ry’Ikinyarwanda bakariyoberwa bigafatwa nk’ibidasanzwe. Bituma nibaza niba ibyo ubundi ari igitangaza.
Ubusanzwe bimenyerewe ko mu muco nyarwanda nta mukobwa uba ari we utangira asaba umuhungu urukundo. Ariko aha nkibaza icyo byaba bitwaye umukobwa ari we ubaye uwa mbere kubwira umuhungu ko amukunda.
Hari abantu bajya bumvikana bavuga ngo ‘uriya mugabo n’umugore ntabwo bajyanye’ aho baba bavuga umugabo n’umugore we uko bagaragara inyuma, ibi bikantera kwibaza igisobanuro nyakuri cy’iyi mvugo n’akamaro kayo.
Bamwe mu bagabo b’Abanyarwanda bibeshya ko iyo umugore cyangwa umukobwa yamufashe neza, akamuganiriza amusekera, akaba yewe yanamusura, ubwo biba byarangiye ku buryo no gukora imibonano mpuzabitsina byaba ari ibintu byoroshye cyane.
Ingeso yo gusabiriza yari imaze iminsi igaragara ku mbuga nkoranyambaga cyane cyane kuri Twitter cyane cyane abantu basa n’abasabiriza abayobozi, yarangiranye n’umwaka wa 2021 kuko njyewe mbona bigaragara nabi.
Hari abantu benshi ugenda ubona binubira kuba bifurijwe umwaka mushya muhire n’abantu runaka badasanzwe babavugisha kenshi, ibi bintera kwibaza ubikoze icyo yaba yangije niba aribwo agutekereje.
Abantu batandukanye usanga kuri ubu bakora bimwe mu byarangaga umuhango wo guterekera wakorwaga kera, harimo imigenzo itandukanye bakorera umuntu wapfuye. N’ubwo abenshi babikora mu rusirimu wenda babyise n’andi mazina ariko mu Kinyarwanda byitwa “Guterekera”.
Nkunda kubona abagabo benshi bakinisha gukora ku mibiri y’abakobwa bakora ahantu hatandukanye bakirira abantu, banywa ndetse banarya nkibaza niba umubiri w’umukobwa na wo baba bawuguze!
Hari ibibazo bikunze kumvikana mu bantu aho usanga bagira bati "Ariko buriya kanaka ariya mafaranga yayakuye hehe ? Ubu se akize mwanya ki ?" Ibi ndetse n’ibindi bibazo bifitanye isano ni bimwe abantu benshi bakunda kwibaza cyangwa babazanya hagati yabo kuri mugenzi wabo babona wahinduye ubuzima agatera intambwe agana imbere (...)
Kuba abantu benshi bagaruka mu kuba ingo z’ubu zisigaye zibana mu makimbirane mu buryo bukabije, ni ibigarukwaho n’abantu benshi. Ariko njyewe nibaza niba koko ari ukuri cyangwa ahubwo ari uburyo bwo kumenyesha ibyabaye bwateye imbere, ku buryo ubu akabaye kose (...)
Hari interuro ikunda kugaruka kenshi mu bantu, ukumva ngo “Kanaka yashatse nabi, umugore we ntatuma agira ikintu na kimwe afasha ab’iwabo.” Ababivuga baba bashaka kumvikanisha ko umugabo utagize icyo aha benewabo biba byatewe n’umugore we.
Maze iminsi hirya no hino mbona abagore bajya gutambamira ubukwe bw’abagabo bavuga ko babataye bakajya gushaka abandi bagore, aba bakagenda bitwaje abana bavuga ko babyaranye. Ibintu mbona bitari bikwiye ku bw’inyungu z’abana.
Icyorezo cya Covid-19 cyatumye hatezwa imbere uburyo bw’ikoranabuhanga mu guhererekanya amafaranga harimo kwifashishwa uburyo bwa telefone, amakarita binyuze ku tumashini twa POS cyangwa kwishyurana hifashishijwe kuyohererezanya kuri konti z’amabanki n’ibigo by’imari ariko binyuze mu ikoranabuhanga ry’ibigo by’itumanaho. Ubu (...)
Ubukwe ni itangiriro ryo kubaho k’umuryango aho imiryango ibiri yashimanaga maze ikemeranya guhana inka n’abageni umuryango w’umuhungu ukajya gufata irembo, ukazageza igihe ukajya gusaba umugeni ndetse nyuma yaho hakabaho gutanga inkwano nk’ishimwe ry’umuryango wabarereye umukazana uje kwagura undi muryango maze u Rwanda (...)
Abantu benshi basengera mu matorero azwi ku izina ry’abarokore, bahuza injangwe/ipusi/nyirahuku na shitani cyangwa imyuka mibi, aho uhuye na yo wumva ngo “toka shitani, abazimu bashye mu izina rya Yesu...", ibi bikantera kwibaza isano iyo nyamaswa yaba ifitanye na (...)


text:
Ubumenyi, Ubufatanye, Ubushobozi… nyuma y’imyaka15
Uyu mwaka, ni isaburuku y’imyaka 15, Umuryango Imbuto umaze ubayeho kandi ni umusingi ukomeye.
Nk’umunyamuryango mushya w’Umuryango Imbuto, uyu mwaka wa mbere wambereye uwo gufungura amaso no kubona umusaruro w’akazi gakomeye kagiye gakorwa mu gihe cy’imyaka irenga icumi kugeza uyu munsi.
Byabaye igikorwa kintera umwete, kubona ukuntu mu mishinga yacu itandukanye umuryango Imbuto wagize uruhare rukomeye rwo gutuma ari mu nzego za Leta n’Imiryango itegamiye kuri Leta harabayeho kuzuzanya mu guhindura ubuzima bw’abantu b’imbabare muri sosiyete.
Kubona umubyeyi wa nyakamwe abasha kwishyurira abana amashuri, kubishyurira ubuvuzi binyuze mu kwizigamira , abana bato b’abakobwa bigishijwe ibijyanye n’ubuzima bwabo bw’imyororokere,uko babaho muri sosiyete no kwigishwa ibijyanye n’ubukungu bagafashwa kureba imbere no gutera ahazaza habo neza.
Abahungu n’abakobwa barangije amashuri yabo yisumbuye biturutse ku nkunga n’umutima mwiza w’abafatanyabikorwa. Hari kandi kwishimira imiryango ifite ubuzima bwiza biturutse kuri serivisi z’ubuzima zorohejwe kandi zikabegerezwa.
Ibi byose byavuzwe, biri mu bifasha buri wese kuzamura imibereho myiza no kugira ubuzima buzira umuze muri sosiyete.
Twatangije ibikorwa byo kwishimira isabukuru y’imyaka 15 duhuza abanyamuryango bose b’Umuryango Imbuto. Ni igikorwa cyanitabiriwe na Nyakubahwa Madamu Jeannette Kagame nk’Umuyobozi Mukuru washinze Umuryango Imbuto n’abanyamuryango bose ndetse n’inzego zishyira mu bikorwa ibikorwa bitandukanye ku rwego rw’Akarere.
Wari umwanya mwiza ndetse n’uburyo ku banyamuryango bashya ndetse n’abasanzwe mu muryango Imbuto kurebera hamwe ibyaranze urugendo rurangiye, kwibukiranya indangagaciro n’intego z’umuryango ndetse no kunoza ingamba zizifashishwa mu kuguma mu murongo wo kugeza ku baturage ibyo bakeneye cyane cyane kubongerera ubushobozi butuma bifasha bo ubwabo.
Twasubije amasomo inyuma muri 2001 ubwo twatangira urugendo dufashijwe na PACFA, Umuryango ufasha ukanita ku babana na virusi itera SIDA, ukaba warageneraga ubufasha iyo miryango y’abanduye agakoko gatera SIDA kubera gufatwa ku ngufu muri Jenoside yakorewe Abatutsi.
Iyi gahunda kuri ubu izwi nka gahunda y’ibigenerwa umuryango (Family Package) akaba ari umushinga utanga serivisi zifasha umubyeyi kutanduza uwo atwite , kubafasha ku bijyanye n’ubujyanama , kugira inama abagabo na bo bakabigiramo uruhare, guhugurwa ku bijyanye no kwiteza imbere mu by’ubukungu binyuze mu gukora ibikorwa bibyara amafaranga .
Uko umuryango wagendaga waguka, mu mwaka ukurikiyeho ibikorwa byo kwigisha urubyiruko na byo byiyongereye muri iyo gahunda.
Umushinga wo kurihira urubyiruko waje ari igitekerezo cyo gutegura abayobozi b’ahazaza.
Kugeza ubu, abanyeshuri basaga ibihumbi bitandatu (6,000) barangije amashuri yabo yisumbuye kubera impuhwe z’imiryango itandukanye n’abantu ku giti cyabo bumva neza akamaro ko gutanga uburezi ko ari ugufungura imiryango kuri urwo rubyiruko.
Kugera ku ntego kwabo bigaragazwa n’ibikorwa bitandukanye bageza mu miryango yabo na sosiyete yaho batuye bagaragaza ko baha agaciro ubumenyi bahawe n’ibyabatanzweho.
Hagamijwe guteza imbere uburezi bw’umwana w’umukobwa, gahunda zo gukorana n’urubyiruko zibanze cyane ku bakobwa.
Byari ibyishimo bitavugwa ubwo twizihizaga isabukuru y’imyaka 10 y’Ubukangurambaga ku bakobwa umwaka ushize aho abakobwa basaga ibihumbi bine bahembwe kubera gutsinda neza mu mashuri ndetse bakanatera intambwe mu gukuraho imipaka ijyanye n’ubusumbane bw’ibitsina mu kwiga.
Uruhare rwacu mu kwibanda ku burezi, rwuzuzanyije na gahunda yo kongerera ubushobozi urubyiruko ndetse no kurukurikirana (YEMP), hagamijwe kubaha urubuga kugira ngo bagire uruhare rufatika mu buzima bwabo.
Mu myaka ishize, twagize amahuriro 20 y’urubyiruko yateguwe ku nsangamatsiko zitandukanye, kugira ngo bakomeze kugira imbaraga n’ubumenyi mu bijyanye n’imiyoborere, kugira imitekerereze isesengura ndetse n’ubumenyi bubatinyura bwo kuvugira mu ruhame.
Binyuze muri iyi gahunda, abakobwa 300 bakorokotse Jenoside yakorewe Abatutsi, bahujwe n’abayobozi bafite impano zidasanzwe kandi turizera ko bizagira uruhare mu gutyaza ahazaza ha buri wese.
Ni muri urwo rwego hanatangiye gahunda yo guhemba Urubyiruko rw’Indashyikirwa rwagize uruhare mu kwizamura.
Mu guhemba urubyiruko rw’indashyikirwa, dufite icyizere ko gutanga ibyo bihembo bitera umwete abandi twavugamo nko guhemba umukobwa utwara indege, umugore w’inzobere mu kubaga, abakinnyi kabuhariwe mu gusiganwa ku maguru, umwarimu wakoze imiti itandukanye ndetse n’abo mu itumanaho.
Ibi ni ibintu byiza kandi nk’uko mushobora kubitekereza ko urugendo rw’imyaka 15 rutari rworoshye ariko rwabaye umusingi wo gutangiza undi mushinga w’imyaka irenga 20 iri imbere.
Guhera ku bagenerwabikorwa bacu bato bo mu Marerero, ingimbi zigishijwe ibijyanye n’imyororokere, ababyeyi bigishijwe uburyo bwo gukora ibikorwa bibyara amafaranga kugira ngo bateze imbere imiryango yabo.
Umuryango Imbuto ukora uko ushoboye kugira ngo wongerere ubumenyi n’ubushobozi abagenerwabikorwa bawo bo muri buri rwego.
Ubwo dutangiye ikindi cyiciro, tugamije kureba imbere mu gutsura umubano kandi dukomeza gukorana n’inzego za Leta n’Imiryango itegemiye kuri Leta n’abantu ku giti cyabo kandi dushimira n’abakomeje kudufasha kugira ngo dukemure ibibazo kandi twubake sosiyete.
Dutuye iyi sabukuru abantu bose twakoranye bakatuba hafi mu kubaka urwego rw’ubuzima , uburezi n’igihugu kandi turabashishikariza gukomeza gufatanya natwe kwishimira imishinga itandukanye tugenda tugeraho no gufatanya mu bikorwa biri imbere.
Umuyobozi Mukuru w’Umuryango Imbuto
Urujeni Feza Bakuramutsa


text:
Inyigisho yo ku wa gatandatu w’icyumweru cya 3 cya Pasika/C, 07/05/2022.
Amasomo: Ibyakozwe n’intumwa 9,31-42 Yohani 6, 60-69
“NATWE SE TURASHAKA GUKURAMO AKARENGE”
Yezu watsinze icyaha n’urupfu akizura mu bapfuye naganze iteka.
Bavandimwe, mu buzima iyo hari ibyo utumva cyangwa se bitakuguye ku mutima, biragoye ko ibyo bintu ubyihambiraho cyangwa ubitaho igihe, kenshi ikihuta ni ugukuramo akawe karenge ukajya gushakira andi mahirwe ahandi. Ibi ni byo byashyikiye abagishwa bamwe kimwe n’abandi bashakaga gukurikira Yezu, ariko bakumva inyigisho ze zihambaye, ntawabasha kuzikurikira. Nyamara burya, iyo wanyuzwe n’umuntu ukumva umukunze kandi ukamwizera, ibyo udahise wumva, agufasha kubyumva, kuko uwo wemeye umwemerana n’ibye, cyane iyo usuzumye ugasanga, nta ribi rye, ntacyo yigeza agukinga.
Nyamara uwo umutima wawe utakiriye, kenshi biragora kumwishimira no kwakira ibyo avuga, nguko uko muntu ateye muri rusange. Ngibyo ibyashyikiye abari barakurikiye Yezu . Ubwo yatangiraga ubutumwa bwe, inyigisho n’ibimenyetso byaziherekezaga, byatumye abantu batagira ingano bamukurikira. Nyamara igihe atangiye kwerekana, aho ubutumwa bwe buganisha, bamwe byabagoye kubwumva no kubwakira bahitamo, gukuramo akabo karenge. Basanze kwisubirira mubyo bari barimo aribyo bibaguye ku mutima kurusha kumva inyigisho ze.
Burya ni ibintu bishyika ku bantú bo mu bihe byose. Hari igihe abantu bageramo bakaba bagomba gufata umwanzuro, dore ko guhitamo ari ukuzinukwa. Ibyo bigasaba ko umuntu ahitamo gukurikira Yezu n’inyigisho ze cyangwa se ukazibukira, ugakuramo akarenge ukigendera.
Bamwe muri twe, kubera imiryango tuvukamo, hari abagize amahirwe bagasanga ababyeyi bemera, tukakira ukwemera mu buto bwacu no mu mikurire yacu, hari n’abandi bisanga mu kundi kwemera cyangwa mu babyeyi batemera, nyuma bakazafata icyemezo cyo gusanga no gukurikira Yezu bitewe n’impamvu zitandukanye.
Hari ubwo rero igihe kigera bigasaba buri wese ku giti cye, gufata umwanzuro waho agomba kwerekeza amizero ye. Kandi akenshi, umwanzuro umuntu ahisemo ni nawo ugena ikerekezo cy’ubuzima bw’ejo hazaza. Uko witwara n’uko ubanira abandi, bishingira ku cyo wifuza kuzaba mu bihe biri imbere.
Nimucyo tugaruke ku kibazo Yezu yabajije abayoboke be kuko natwe ari kukitubaza uyu munsi: “Namwe se murashaka kwigendera?”
Tutiriwe dutinda mu mayira, igisubizo cyacu gikwiye kuba nk’icya Simoni Petero yatanze: “Nyagasani twasanga nde wundi, ko ari wowe ufite amagambo y’ubugingo bw’iteka. Twe twaremeye,kandi tuzi ko uri intungane y’Imana”. Iki gisubizo Petero yatanze mu izina rya bagenzi be, kerekana icyo twavuze mu ntango, ko iyo wanyuzwe n’uwo ukunda, unezezwa n’amagambo ye, kabone nubwo umuntu agira intege nke, ariko ahimbazwa no kumwihambiraho, kuko urukundo n’ikizere uba umufitiye kiragukomeza, ukumva kandi ukemera ko ibyo akubwira atakubeshya, atakuyobya cyangwa ngo aguteshe igihe cyawe.
Petero mu gukurikira inyigisho za Yezu zaramucengeye, nubwo yari umunyantege nke muri byishi ariko yumva atahara kudakurikira Yezu, nubwo hari ibyo atumva kandi atabasha no gutunganya uko bikwiye.
Urugero rwa Petero na bagenzi be, rukwiye kutubera isomo ridutera , umwete wo kwemera no kwizera Yezu, wazanywe no kutubohora ingoyi y’ikibi, ikinyoma, icyaha n’urupfu, cyane muri ibi bihe turimo nubwo ntawe udutoteza, ariko ugasanga atari icyo twumva ari ingenzi mu buzima bwacu.
Ni ubuhamya bukomeye, kwemera kuyoboka Yezu, kumubera indahemuka n’umuhamya muri bagenzi bacu. Haba mu buzima bw’abashakanye, mu kwiyegurira Imana cyangwa kubaho ukurikije Inkuru Nziza ye, dore ko muri buri muhamagaro hagira imihengeri yaho yihariye.
Bavandimwe, birakwiye ko buri wese muri twe, afata kanya akibaza ku muhamagaro we, akareba niba koko ari indahemuka cyangwa se agerageza kurangiza inshingano yiyemereye nta gahato gaturutse ku bandi. Umuntu yasanga bimeze neza agasaba Nyagasani kumuba hafi, bigakomeza mu nzira nziza. Kandi twasanga inzira ikiri ndende nabwo tugasaba ko Yezu atuba hafi kugira ngo aduhunde imbaraga ze, maze dukomze kuvuga nka Petero ngo twagusiga tugasanga nde, ko ari wowe ufite amagambo atanga ubuzima.
Ubwo rero dufite uwabaye inyamibwa igihe cyose imbere y’Imana, ndetse akanemera ko imigambi ye iburizwamo imbere y’ugushaka k’Umusumbabyose, nimucyo tumunyureho, ndavuga Bikira Mariya, Umubyeyi udahemuka, adusabire mu butumwa bwacu. Maze dukomeze kubera Yezu, abahamya b’urupfu n’izuka bye dukesha umukiro aho turi hose. Amina
Padiri Anselimi Musafiri


text:
Hura na Mushimiyimana Beatrice, Umunyamuryango wa KCB Bank Biashara
SME Response Clinic yaganiriye na Mushiyimana Beatrice, nyir’ubucuruzi buciriritse akaba n’umwe mu bagize KCB Bank Biashara Club, ku bijyanye n’ingaruka za Biashara Club ku bucuruzi bwe. Beatrice yerekanye inyungu nyinshi zo kuba umunyamuryango, harimo kubona amahugurwa no kubona inguzanyo ku gipimo cy’inyungu kigabanyije.
Kugira ngo umenye byinshi, reba videwo hanyuma usure KCB Bank Biashara Club wiyandikishe kugirango ube umunyamuryango wa Biashara Club.


text:
Mu Mutambagiro: Ivanjili ya Mutagatifu Matayo 21,1-11
Igihe begereye Yeruzalemu, bageze i Betifage ku musozi w’Imizeti, Yezu yohereza babiri mu bigishwa be. Arababwira ati «Nimujye mu mudugudu uri imbere yanyu; ako kanya nimuhagera, murasanga indogobe iziritse hamwe n’iyayo, muziziture, muzinzanire. Nihagira ugira icyo ababwira, mumusubize muti ‘Nyagasani arazikeneye, ariko arazohereza vuba’.» Ibyo byabereye kugira ngo huzuzwe ibyo umuhanuzi yavuze, ati «Mubwire Umwari wa Siyoni, muti ’Nguwo Umwami wawe w’ituze agusanze yicaye ku ndogobe n’iyayo, icyana cy’itungo riheka imizigo.’»
Nuko abigishwa baragenda, maze bagenza uko Yezu yabibategetse; bazana indogobe n’iyayo. Hanyuma bazigerekaho ibishura byabo, maze Yezu yicaraho. Nuko abantu benshi barambura ibishura byabo mu nzira, abandi batema amashami y’ibiti maze bayasasa mu nzira. Nuko imbaga y’abantu yari imushagaye, bamwe imbere abandi inyuma, bose barangurura amajwi bati «Hozana! Harakabaho mwene Dawudi! Nasingizwe Uje mu izina rya Nyagasani! Hozana, nahabwe impundu mu ijuru!» Igihe yinjiye muri Yeruzalemu, umurwa wose ucikamo igikuba; barabaza bati «Uwo ni nde?» Naho rubanda ngo «Uwo ni Umuhanuzi Yezu, wo kuri Nazareti, mu Galileya.»
Mu Misa: Ivanjili ya Mutagatifu Matayo 26,14-27,66
Nuko umwe muri ba Cumi na babiri witwaga Yuda Isikariyoti, asanga abatware b’abaherezabitambo, arababwira ati «Murampa iki, nanjye nkamubagabiza?» Bamubarira ibiceri mirongo itatu bya feza. Kuva icyo gihe atangira gushaka uburyo buboneye bwo kumutanga.
Umunsi wa mbere wo kurya Imigati idasembuye, abigishwa baza kubaza Yezu, bati «Aho ushaka ko tugutegurira ibyo kurya Pasika ni he?» Ati «Nimujye mu murwa kwa kanaka, mumubwire muti ’Umwigisha agutumyeho ngo: Igihe cyanjye kiregereje, ndashaka kurira Pasika iwawe ndi kumwe n’abigishwa banjye.’» Abigishwa babigenza uko Yezu yabategetse, maze bategura ibya Pasika.
Bugorobye, Yezu ajya ku meza hamwe na ba Cumi na babiri. Nuko rero igihe bafungura, aravuga ati «Ndababwira ukuri: umwe muri mwe agiye kungambanira.» Birabababaza cyane, batangira kumubaza umwe umwe, bati «Mbese yaba ari jye, Nyagasani?» Arabasubiza ati «Uwo duhurije intoki ku mbehe, ni we ugiye kungambanira! Koko Umwana w’umuntu aragiye nk’uko Ibyanditswe bimuvuga! Ariko rero hagowe uwo muntu wemeye kugambanira Umwana w’umuntu; icyari kuba cyiza ni uko uwo muntu aba ataravutse!» Yuda umugambanyi na we aramubaza, ati «Aho ntiyaba jye, Mwigisha?» Yezu ati «Urabyivugiye!»
Nuko bafungura, Yezu afata umugati; amaze gushimira Imana, arawumanyura, awuhereza abigishwa be, ati «Nimwakire, murye: iki ni umubiri wanjye.» Arongera afata n’inkongoro, arashimira, arabahereza, ati «Nimunyweho mwese, 28kuko iki ari amaraso yanjye, ay’Isezerano, agiye kumenerwa benshi ngo bababarirwe ibyaha. Ndabibabwiye, sinzongera kunywa ukundi ku mbuto y’umuzabibu kugeza ku munsi nzanywera divayi nshya hamwe namwe mu Ngoma ya Data.»
Bamaze kuririmba zaburi, barasohoka bagana ku musozi w’Imizeti. Nuko Yezu arababwira ati «Iri joro, ibigiye kumbaho biratuma mwese muhungabana, kuko handitse ngo ’Nzakubita umushumba, maze umukumbi w’intama utatane.’ Ariko nimara kuzuka, nzabatanga mu Galileya.» Petero asubiza, amubwira ati «N’aho bose bahungabana kubera wowe, jyewe sinzigera mpungabana!» Yezu aramubwira ati «Ndakubwira ukuri: iri joro, isake itarabika, uranyihakana gatatu.» Petero aramusubiza ati «N’aho nagomba gupfana nawe, sinzakwihakana!» Abigishwa bose bavuga batyo.
Nuko Yezu ajyana na bo ahantu hitwa Getsemani maze abwira abigishwa be, ati «Nimube mwicaye aha, umwanya ngiye hariya gusenga.» Ajyana na Petero na bene Zebedeyi bombi, atangira kugira agahinda n’ishavu. Nuko arababwira ati «Umutima wanjye urashavuye byo gupfa; nimugume aha, kandi mube maso hamwe nanjye.» Hanyuma yigira imbere gato, agwa yubitse amaso, asenga agira ati «Data, niba bishoboka, iyi nkongoro ice kure yanjye! Nyamara ntibibe uko jye nshaka, ahubwo bibe uko wowe ushaka!» Agaruka ku bigishwa be, maze asanga basinziriye; nuko abwira Petero ati «Ni ibyo byawe, ntiwashoboye kuba maso hamwe nanjye isaha imwe? Nimube maso kandi mwambaze, kugira ngo mutaza kugwa mu gishuko: umutima w’umuntu uharanira ibyiza, naho umubiri wo ugira intege nke.» Arongera ajya kwambaza ubwa kabiri, ati «Data, niba iyi nkongoro idashobora guhita ntayinyoyeho, icyo ushaka nigikorwe!» Hanyuma agarutse, asanga na none basinziriye, kuko amaso yabo yari aremerewe. Arabihorera, maze yongera kujya kwambaza ubwa gatatu, asubira muri ya magambo. Hanyuma asanga abigishwa be, arababwira ati «Noneho nimusinzire, muruhuke! Dore isaha irageze, Umwana w’umuntu agiye gushyirwa mu maboko y’abanyabyaha. Nimuhaguruke, tugende! Dore untanga ari hafi.»
Akivuga ibyo, Yuda umwe muri ba Cumi na babiri atunguka aherekejwe n’abantu benshi bitwaje inkota n’ibibando, boherejwe n’abatware b’abaherezabitambo n’abakuru b’umuryango. Umugambanyi yari yabahaye iki kimenyetso, ati «Uwo nza guhobera nkamusoma, araba ari we, mumufate.» Maze ako kanya yegera Yezu, ati «Ndakuramutsa, Mwigisha», nuko aramusoma. Naho Yezu aramubwira ati «Ncuti, kora icyakuzanye!» Nuko baratambuka, basingira Yezu, baramufata. Ni bwo umwe mu bari kumwe na Yezu akuye inkota ye, ayikubita umugaragu w’umuherezabitambo mukuru, amuca ugutwi. Nuko Yezu aramubwira ati «Subiza inkota yawe mu rwubati, kuko abarwanisha inkota bose bazicishwa inkota.
Ubona ko ntashobora gutabaza Data akampa muri aka kanya imitwe irenze cumi n’ibiri y’abamalayika? Ariko se Ibyanditswe ko ari uko bigomba kumera byazarangira bite?» Ubwo nyine Yezu abwira rubanda, ati «Mwaje n’inkota n’ibibando kumfata nk’aho ndi igisambo! Nyamara buri munsi nari nicaye mu Ngoro y’Imana nigisha, ntimwamfata. Ariko ibyo byose byabereye kugira ngo ibyanditswe n’Abahanuzi byuzuzwe.» Nuko abigishwa baramutererana, bose barahunga.
Abari bafashe Yezu bamujyana kwa Kayifa, umuherezabitambo mukuru, aho abigishamategeko n’abakuru b’umuryango bari bateraniye. Petero yari yamukurikiye yitaruye kugera ku ngoro y’umuherezabitambo mukuru, arinjira yicarana n’abagaragu bo mu rugo, ashaka kumenya amaherezo. Abatware b’abaherezabitambo n’Inama Nkuru yose bashakaga ibyo bahimbira Yezu ngo bamwicishe. Ariko ntibabibona, n’ubwo abashinjabinyoma baje ari benshi. Nyuma haza babiri, bati «Uyu muntu yaravuze, ati ‘Nshobora gusenya Ingoro y’Imana maze nkongera kuyubaka mu minsi itatu.’» Nuko umuherezabitambo mukuru arahaguruka, aramubwira ati «Ko nta cyo usubiza ku byo bakurega?» Ariko Yezu aricecekera. Umuherezabitambo mukuru aramubwira ati «Nkurahije Imana ihoraho, ngo utubwire niba uri Kristu, Umwana w’Imana.» Yezu aramusubiza ati «Wabyivugiye. Byongeye kandi, nkwerurire, kuva ubu muzabona Umwana w’umuntu yicaye iburyo bw’Ushoborabyose, kandi aje ku bicu byo mu kirere.» Nuko umuherezabitambo mukuru ashishimura imyambaro ye, ati «Atutse Imana! Abagabo bandi turacyabakeneyeho iki? Dore noneho mwiyumviye ko atutse Imana! Murabibona mute?» Baramusubiza bati «Akwiye urupfu!» Nuko bamucira mu maso, bamukubita ibipfunsi, abandi bamukubita inshyi, bavuga bati «Umva ko uri Kristu, ngaho duhanurire! Ni nde ugukubise?»
Naho ubwo Petero yari yicaye hanze mu rugo. Umuja aregera, aramubwira ati «Nawe wari kumwe na Yezu Umunyagalileya.» Ariko we ahakanira imbere ya bose, ati «Sinumva icyo ushaka kuvuga.» Igihe yerekeye ku irembo, undi muja aramubona, abwira abantu bari aho, ati «Uyu yari kumwe na Yezu Umunyanazareti.» Nuko yongera kubihakanisha indahiro, ati «Sinzi uwo muntu!» Bimaze akanya, abari aho baregera, babwira Petero, bati «Koko nawe uri uwabo! N’imvugo yawe irakugaragaza.» Noneho atangira gutukana no gucurikiranya indahiro, ati «Uwo muntu, nta bwo muzi!» Ako kanya isake irabika. Nuko Petero yibuka ijambo Yezu yari yamubwiye, ati «Isake itarabika, uraba unyihakanye gatatu.» Nuko, arasohoka, arirana ishavu.
Igitondo gitangaje, abatware b’abaherezabitambo bose n’abakuru b’umuryango bajya inama yo kwicisha Yezu. Bamaze kumuboha baramushorera, bamushyira Pilato wari Umutware mukuru w’igihugu.
Nuko Yuda wari wamugambaniye abonye ko bamuciriye urubanza rwo gupfa, yumva yigaye maze agarurira abatware b’abaherezabitambo n’abakuru b’umuryango bya biceri mirongo itatu bya feza, arababwira ati «Nacumuye, ngambanira amaraso y’umuntu w’umwere.» Baramusubiza, bati «Bidutwaye iki? Ni wowe uzigorerwa!» Nuko bya biceri abijugunya imbere y’Ingoro, ava aho, ajya kwimanika. Abatware b’abaherezabitambo bafata bya biceri, baravugana bati «Ntibikwiye ko bishyirwa hamwe n’amaturo yandi, kuko byaguzwe amaraso y’umuntu.» Nuko, bamaze kujya inama, babigura umurima w’umubumbyi, ngo bajye bahahamba abagenzi. Ni cyo gituma uwo murima witwa «umurima w’amaraso», kugeza na n’ubu. Nuko huzuzwa ibyo umuhanuzi Yeremiya yavuze, ati «Bakiriye ibiceri mirongo itatu bya feza, ari byo kiguzi cy’uwagurishijwe n’abana ba Israheli, kandi babitanga ku murima w’umubumbyi, nk’uko Nyagasani yabintegetse.»
Yezu ajyanwa imbere y’umutware mukuru w’igihugu. Umutware aramubaza ati «Ni wowe Mwami w’Abayahudi?» Yezu aravuga ati «Urabyivugiye.» Abatware b’abaherezabitambo n’abakuru b’umuryango bamurega byinshi, ariko we ntagire icyo asubiza. Nuko Pilato aramubaza ati «Ntiwumva ibyo byose bagushinja?» Nuko ntiyagira ijambo na rimwe amusubiza, umutware biramutangaza cyane. Buri munsi mukuru Umutware yari yaramenyereye kurekurira rubanda imfungwa imwe bishakiye. Ubwo hari imfungwa y’igihangange yitwaga Barabasi. Pilato abwira rubanda rwakoranye ati «Uwo mushaka ko mbarekurira ni nde, Barabasi cyangwa Yezu bita Kristu?» Nyamara yari azi ko bamutanze babitewe n’ishyari.
Mu gihe yari yicaye mu rukiko aca urubanza, umugore we amutumaho, ati «Uramenye ntiwivange mu by’uwo muntu w’intungane, dore naraye ndose byinshi byambabaje bitewe na we.» Ariko abatware b’abaherezabitambo n’abakuru b’umuryango bemeza rubanda ko basaba Barabasi, naho Yezu bakamwicisha. Nuko rero Umutware yongera kubabaza ati «Muri abo bombi uwo mushaka ko mbarekurira ni uwuhe?» Baramusubiza bati «Barabasi !» Pilato arababwira ati «Naho se Yezu bita Kristu, mugenze nte?» Bose barasubiza bati «Nabambwe ku musaraba!» We, ati «Ikibi se yakoze ni ikihe?» Ariko barushaho gusakuza, bati «Nabambwe ku musaraba!»
Nuko Pilato abonye ko nta cyo byunguye, ahubwo ko urusaku rurushaho kwiyongera, afata amazi akarabira imbere ya rubanda, avuga ati «Ndi umwere w’ayo maraso, muzigorerwe.» Rubanda rwose rurasubiza ruti «Amaraso ye araduhame, twe n’abana bacu.» Nuko abarekurira Barabasi; naho Yezu, amaze kumukubitisha ibiboko, aramubegurira ngo abambwe ku musaraba.
Nuko abasirikare b’Umutware mukuru bajyana Yezu mu gikari cy’ingoro ye, bamukoranyirizaho igombaniro ryose. Baramwambura, bamwambika igishura gitukura, hanyuma baboha ikamba ry’amahwa, barimutamiriza mu mutwe, bamufatisha n’urubingo mu kiganza cy’iburyo. Bagatera ivi imbere ye, bakamushungera bavuga bati «Urakarama, Mwami w’Abayahudi!» Nuko bakamuvunderezaho amacandwe, bagafata rwa rubingo bakarumukubita mu mutwe. Bamaze kumukwena, bamwambura igishura, bamwambika imyambaro ye, maze bamujyana kumubamba ku musaraba.
Basohotse bahura n’Umunyasireni witwa Simoni, bamuhatira gutwara umusaraba wa Yezu. Bageze ahantu hitwa Gologota, bikavuga ku Kibihanga, bamuha divayi ivanze n’indurwe ngo anywe; asomyeho yanga kuyinywa. Bamaze kumubamba ku musaraba bigabanya imyambaro ye bakoresheje ubufindo. Nuko bicara aho baramurinda. Hejuru y’umutwe we bahashyira urubaho rwanditseho icyo azize, ngo «Uyu ni Yezu Umwami w’Abayahudi.» Icyo gihe hari ibisambo bibiri byari bibambanywe na we, kimwe iburyo, ikindi ibumoso.
Abahisi bakamutuka bazunguza umutwe, bavuga bati «Wowe usenya Ingoro y’Imana, ukongera kuyubaka mu minsi itatu, ikize ubwawe niba uri Umwana w’Imana, maze umanuke ku musaraba!» Abatware b’abaherezabitambo na bo bakamuseka, n’abigishamategeko, n’abakuru b’umuryango, bati «Yakijije abandi, none ntashoboye kwikiza ubwe! Harya ngo ni Umwami wa Israheli, ngaho namanuke ku musaraba tumwemere! Yiringiye Imana; nimukize rero ubu niba imukunze! Kuko yavuze ati ‘Ndi Umwana w’Imana.’» N’abambuzi babambanywe na we bakamukwena batyo.
Kuva ku isaha ya gatandatu kugeza ku isaha ya cyenda hacura umwijima ku isi yose. Ahagana ku isaha ya cyenda, Yezu avuga mu ijwi riranguruye, ati «Eli, Eli, lama sabaktani?» Bivuga ngo «Mana yanjye, Mana yanjye, icyatumye untererana ni iki?» Bamwe mu bari aho bamwumvise, baravuga bati «Aratabaza Eliya!» Ako kanya umwe muri bo yiruka ajya gufata icyangwe, akivika muri divayi irura, maze agitunga ku rubingo, aramuhereza ngo anywe. Ariko abandi baramubwira bati «Reka turebe niba Eliya aza kumukiza!» Yezu yongera kurangurura ijwi cyane, nuko araca. Ni bwo umubambiko wo mu Ngoro y’Imana utanyutsemo kabiri, kuva hejuru kugeza hasi; isi ihinda umushyitsi, ibitare biriyasa. Imva zirakinguka, n’imibiri y’abatagatifu benshi bapfuye irazuka. Yezu amaze kuzuka, na bo bava mu mva zabo, bajya mu Murwa Mutagatifu, maze babonekera abantu benshi. Umutegeka hamwe n’abasirikare be barindanaga Yezu, babonye umutingito w’isi n’ibyari bibaye, bagira ubwoba bwinshi, baravuga bati «Uyu koko yari Umwana w’Imana!»
Aho hari abagore benshi bareberaga kure; abo ni abari barakurikiye Yezu kuva mu Galileya bamukorera. Barimo Mariya Madalena, na Mariya nyina wa Yakobo na Yozefu, na nyina wa bene Zebedeyi. Bugorobye, haza umuntu w’umukire w’i Arimatiya, witwa Yozefu, na we akaba yari umwigishwa wa Yezu. Asanga Pilato, amusaba umurambo wa Yezu. Nuko Pilato ategeka ko bawumuha. Yozefu ajyana umurambo wa Yezu, awuhambira mu mwenda utanduye; maze awurambika mu mva nshya yari yaricukuriye mu rutare, hanyuma akingisha ibuye rinini umuryango w’imva, aragenda. Aho hari Mariya Madalena na Mariya wundi bicaye imbere y’imva.
Umunsi w’umwiteguro w’isabato urangiye, bukeye bwawo, abatware b’abaherezabitambo n’Abafarizayi bateranira kwa Pilato, baramubwira bati «Mutegetsi, twibutse ko wa munyakinyoma akiriho yavuze ati ‘Nzazuka iminsi itatu ishize!’ Nuko rero, tegeka ko barinda imva kugeza ku munsi wa gatatu, hato abigishwa be bataza kumwiba, bakabwira rubanda bati ’Yazutse mu bapfuye!’ maze icyo kinyoma cya nyuma kikaruta icya mbere.» Pilato arabasubiza ati «Dore abarinzi; nimugende, murinde imva uko mubyumva.» Nuko rero baragenda, badanangira imva, bashyira ikimenyetso kuri rya buye, maze bahasiga abazamu.


text:
Duhugurane: Menya ibanga ryo kugira Amaso meza akurura Abagabo cyangwa Abasore
Muri iyi minsi indwara y' amaso yongereye umurindi aho usanga
hirya no hino usanga abantu benshi bambara amalunettes, atari ku ubwo imirimbo,
ahubwo ari ukubera uburwayi.
Kuri ubu, ntibigitangaje ko umwana w’imyaka
itanu na we ayambara amadarubindi atari ukubera umurimbo ahubwo ari uburwayo
bw’ amaso. Nyamara kandi izo ndwara z’amaso nyinshi muri zo hari ibyo dushobora
gukora tukazirinda, muri byo hakaba harimo gufata ifunguro ryiza rituma amaso
akora neza kandi aba mazima.
Nk' uko tubikesha Ikinyamakuru www.Heathline.com, twabakusanirije ibyo
kurya bifasha amaso kuba meza kandi agakora neza.
Amafunguro yagufasha kugira amaso meza kandi akora neza:
1. Amafi:
Amafi muri rusange ni meza, ariko ayo mu bwoko
bwa Salmon ni ifunguro ryiza mu kugufasha kugira amaso mazima. Aya mafi
ikiyagira ifunguro ryiza ni uko akungahaye ku binure bya Omega_ 3 bikaba
ibinure byiza. Ibi binure bizwiho gufasha imboni y’ijisho gukora neza ndetse
bikanarinda amaso kumagara.Si ngombwa kuyarya buri munsi niyo byaba 2 mu
cyumweru birahagije kandi ugashaka zimwe zitorowe kuko nizo ziba zujuje
ubiziranenge.
2. Karoti:
Karoti ni isoko nziza ya Vitamin A na
beta_ carotene aribyo biyigira uruboga rwiza ku maso. Bifatanyiriza hawe
kurinda uruhu rukwikiriye amaso kandi bikarinda ubwandu bunyiranye bushobora
gufata ijisho. Kuzirya neza ni ukuzihekenya zaba zonyine cyangwa se kuri salade
ndetse ushobora no gukuramo umutobe wazo ukaba ari wo unywa.
3. Ibikomoka ku Mata:
Amata kimwe n’ibiyakomokaho nka yawurute
nabyo ni ingenzi ku maso mazima. Harimo vitamin A na Zinc.
Vitamin A irinda agahu k’ijisho naho zinc
ikageza iyo vitamin A mu ijisho iyikuye mu mwijima. Zinc kandi uretse ibyo
inarinda ubuhumyi bwa nijoro no kuzana igihu ku ijisho.Ni byiza gukoresha
ibikomoka ku nka zirisha ubwatsi kurenza izigaburirwa andi mafunguro, amata
wayanywa nyuma yo kurya cyangwa se ukayakoramo icyayi ukayanywa mu gitondo naho
yawurute yo igihe cyose wayinywa cyane cyane hagati y’ amafunguro.
4. Amagi:
Nimba wifuza kugira amaso meza ntuzakore
ikosa ryo kurya uyibagiwe mu ifunguro ryawe, umuhondo wayo ubamo Vitamin A,
lutein, zeaxanthin na zinc, iby’ingezi bikenerwa ngo ugire amaso mazima.
Vitamin A irinda uruhu rw’ ijisho kwangirika naho lutein na zeaxanthim
bikarinda amaso yawe gusaza imburagihe, Zinc yo irinda imboni y’ ijisho
ikanarinda ubuhumyi bwa nijoro. Igihe cyose warya amagi kandi amagi meza ni
atogosheje kurenza ayatetswe umureti.
5. Amande:
Izi mbuto kimwe n’utundi tubuto twose ni
nziza ku maso. Izi mbuto zikize kuri vitamin E. Iyi vitamin akamaro kayo ku
maso, ni ukuyarinda utuvungukira dushobora kuyangiza duturutse mo
imbere.ifunguro rikize kuri iyi vitamin ni ingenzi kurinda indwara y’igihu ku
maso no gusaza utakibasha kureba neza, utabonye utibuto twa amande wakoresha
ibihwagari cyangwa ubunyobwa kuko byose bikize kuri iyi vitamin.
Utu tubuto turibwa igihe cyose ariko byiza
cyane ni ku ifunguro rya mu gitondo no hagati y’andi mafunguro. Gusa kuko
harimo Calories nyinshi si byiza kurya byinshi, utwuzuye urushyi ku munsi
turahagije.
6. Amacunga:
Amacunga kimwe n’izindi mbuto zo mu bwoko
bwa citrus (indimu, pamplemousse, mandarine) ni isoko nziza ya vitamin C ikaba
ari ingenzi ku buzima bw’ amaso.Iyi vitamin usanga mu mbuto hafi ya zose,
ifasha mu kongerera ubudahangarwa ingufu bityo bikawuha ingufu zo guhangana na
za mikorobi by’umwihariko izakangiza amaso.
Si ibyo gusa, kuko iyi vitamin inafasha
imitsi y’amaraso yo mu maso gukora neza bityo bikarinda igihu mu jisho no
guhuma bitewe n’izabukuru. Amacunga ushobora kuyarya mbere y’ifunguro cyangwa
se ukangwa umutobe wayo, ariko wawikoreye kandi nta kindi wongeyemo.
Ngayo nguko rero, niwitwararika ku biribwa uzagira amaso mazima kandi meza.


text:
Bikunze kuvugwa ko hari abakozi bafite uburambe mu kazi ko mu mahoteli nyamara bataranyuze mu mashuri yigisha iby’amahoteli n’ubukerarugendo bahura n’ingorane ku murimo kuko iyo badafite icyemezo bafatwa nk’abadafite ubumenyi. Gusa ngo baba bagiye gukemurirwa ikibazo.
Rwigamba Rica, Umuyobozi w’ Ishami ry’Ubukerarugendo no kubungabunga amapariki mu Rwanda, mu kiganiro yagiranye na IGIHE ku wa 16 Ugushyingo mu nama nyunguranabitekerezo yamuhuje n’ abayobozi b’amashuri yigisha ubukerarugendo n’amahoteli, yagize ati ’’ Ni ikibazo twagejeje kuri Minisiteri y’Ubucuruzi n’inganda (MINICOM), yemeye kugishakira umuti vuba kandi urambye.’’
Ku ibazo cy’uko hari abumva ko kujya mu mashuri yigisha ubukerarugendo n’amahoteli ari uko baba babuze ahandi, ibyo bikababera ubuhingiro, Rwigamba abinyomoza agira ati ’’Abibwira ko ari umwuga udasaba ubumenyi bwinshi baribeshya, ahubwo bisaba ubwenge no kumenya indimi nyinshi; kumenya imiterere y’igihugu no kuba ujijutse kuko uhura n’abantu baturuka impande zose z’Isi.’’
Akomeza avuga ko hatangiye gahunda yo gukangurira ababyeyi n’urubyiruko guha agaciro uwo murimo kuko ari uw’icyubahiro.


text:
Itsinda ry’abashakashatsi bo muri Kaminuza ya Nottingham, basanze kwayura bibera mu gice cy’ubwonko cyitwa ‘Cortex moteur’, gikoresha umubiri ibikorwa bitandukanye nta ruhare umuntu abigizemo. Kwigana kwayura, ngo bijvana n’uko ubwonko bw’ umuntu buba bwihuta mu kwita ku byo nyirabwo abonye, yumvise cyangwa akozeho.
Igice cy’ubwonko cya ‘Cortex moteur’ ni cyo gifatwa n’indwara ya ‘Syndrome de la tourette’, itera umuntu kuba yanyeganyeza igice cy’umubiri cyangwa agasohora ijwi atabyifuza, kandi akaba atashobora ubwe kubihagarika.
Kwayura ngo ni ibisanzwe ko abantu babyanduzanya, nk’uko bashobora kuvuga kimwe cyangwa utundi tumenyetso two ku mubiri, bakora batarinze kubyitegura, nko guhumbya.
Ushobora no kuba uri kwayura mu gihe uri gusoma iyi nkuru, kuko byandura, ubwonko bwawe bukaba bwihutiye kubitekerezaho na we bikaba.
Mu bushakashatsi bwakozwe na Jorg J.M. Massen hamwe na Andrew C. Gallup, mu 2014, bagaragaje ko igitera umuntu n’ibindi binyabuzima kwayura, ari ukurengera ubushyuhe bw’ubwonko.
Iyo unaniwe cyangwa urambiwe igipimo cy’ubushyuhe bw’ubwonko kirazamuka, kandi buba bugomba kugira ubushyuhe bugereranyije, kugira ngo umubiri ukore neza.
Kongera gusubiza umubiri ku murongo, biba ngombwa ko wayura kugira ngo uzane umwuka uhehereye, ubwonko bubashe kugabanya igipimo cy’ubushyuhe. Iyo wayuye ugafungura urwasaya cyane, bitera imitsi yo mu maso, iyo mu mutwe no mu ijosi kurambuka, bikanatuma amaraso yihuta.
Iyo ukuruye umwuka mwinshi, bitera amaraso yari ari mu bwonko kumanuka kugira ngo agabanyirizwe ubushyuhe, hakinjiramo ahehereye, atuma bugabanya igipimo cy’ubushyuhe.
Abashakashatsi bo muri Kaminuza ya Nottingham, bo batangarije ikinyamakuru cyitwa ‘Current Biology’, ko mu bantu 36 bafashe bakerekwa abandi bari kwayura, bamwe bababwiye ko ari ibisanzwe na bo bagahita bayura, abandi bababwira ko bagerageza kubirwanya.
Bityo, basanze kwayura kuri buri wese, bituruka ku bushobozi bw’ubwonko bwo kwirinda, nyuma yo gukoresha n’ibyuma bishobora kugabanya ubwo bushobozi.
Georgina Jackson, umwarimu w’umuhanga mu by’imikoranire y’ingingo z’umubiri n’ubwonko ‘Neuropsychologie cognitive’, ni umwe mu bakoze kuri ubwo bushashatsi.
Avuga ko ‘Syndrome de la tourette’ yavuzwe haruguru, ishobora kugabanywa ku muntu, igihe ngo bishobotse kugabanya umuvuduko icyo gice cy’ubwonko gituma akora cyangwa akavuga ibyo adashaka, gikoreraho.
Ni ibintu ubusanzwe ngo bikorwa mu buryo butari ubw’imiti, ahubwo hakoshwa ibyuma bituruka hanze y’umubiri, mu gutegeka ubwonko; bikabugabanyamo kamere yo gutuma umubiri ukora ibyo nyirawo atawusabye.
Yavuze ko impamvu abantu banduzanya kwayura, zivugwaho mu buryo butandukanye, ngo hari abibaza ko byaba bituruka kuri kamere yo gushaka kwifatanya n’ubikoze, kubera kumva umugiriye impuhwe, ariko abandi bakibaza ko byaba bifite ibindi bibitera bitaravumburwa.
Ni igikorwa kiba kitateguwe
Ubusanzwe kwayura ni ugufungura urwasaya, ukasama cyane ugakurura umwuka mwinshi, ukongera ukarufunga mu buryo bwihuse, ari na ko usohora undi mwuka. Iki gikorwa gishobora kumara, hagati y’amasegonda 4 na 7 gusa.
Havugwa ibintu bitandukanye, ku mpamvu itera ibinyabuzima kwayura, hakagarukwa ku kuba z’uko nta bushake buba buturutse k’uwo ubibaho. Impamvu zihurizwaho k’ukuba umuntu yakwayura kandi, ni uko aba ananiwe, arambiwe cyangwa afite inzara.
Hari izindi mvugo zivuga ko kwayura, ari uko umuntu aba afite umwuka mucye mu bihaha, bigatuma yinjiza umwuka uyunguruye wa ‘oxygene’ mwinshi, ari nako asohora uwanduye ‘Carbon’ ku bwinshi.
Mu bushakashatsi bwakozwe ngo harebwe uko umubiri w’umuntu witwara mu bijyanye no kwayura, mu bihe bitandukanye; bwagaragaje ko abantu bakunda kwayura cyane mu bihe by’ubushyuhe, kurusha mu bihe by’ubukonje.
Kwayura ni igikorwa umubiri ukenera gukora kenshi, kandi kiwufitiye akamaro gakomeye. Kandi ngo umuntu ashobora kubitera undi, kuko iyo ubonye umuntu yayura nawe bishobora kugutera kubikora ako kanya.
UMUBYEYI Nadine Evelyne


text:
Mu gihe mu Rwanda hose turi mu cyumweru cyahariwe kwibuka Jenoside yakorewe Abatutsi mu 1994, kuri uyu wa kane tariki ya 12 Mata 2018 abakozi b’Ikigo Gishinzwe Imicungire n’Imikoreshereze y’Ubutaka mu Rwanda, bafatanyije na Ministeri ndetse n’ibindi bigo bya leta bikorera muri Nyarugenge Pension Plaza bibutse ku nshuro ya 24 Genocide yakorewe Abatutsi.
Mu kiganiro cyatanzwe na Ministiri w’Ubutaka n’Amashyamba Madame Francine TUMUSHIME cyari gifite insanganyamatsiko igira iti “Ubudasa bw’u Rwanda mu guhangana n’ingaruka za Jenocide yakorewe Abatutsi” yagarutse ku ngaruka n’ibibazo byinshi byabayeho nyuma ya Genocide ariko kubera umwahariko n’ubudasa by’abanyarwanda ubu ibyinshi muri ibyo bibazo byarakemutse, yagize ati “nyuma ya genocide mu Rwanda twari dufite ibibazo biremereye cyane harimo nk’ikibazo cy'ubuhunzi, ubupfubyi, uburwayi, umutekano muke, ibikomere ku mubiri no mu mitima n'ibindi byinshi ariko muri bwa budasa bw'abanyarwanda ibyinshi twabashije kubikemura kandi n'ibitarakemuka bizakemuka. Kubanisha abantu benshi harimo abishe ndetse n'abiciwe ntibyari byoroshye ariko byagezweho kubera bwa budasa bw'Abanyarwanda mu guhangana n’ibibazo byakomotse kuri Genocide”
Abakozi bakorera mu nyubako ya Nyarugenge Pension plazza
Nsengiyaremye Fidel waje ahagarariye CNLG ndetse Vital waje ahagarariye IBUKA bagarutse ku mateka mabi yaranze u Rwanda ndetse n’ibibazo byugarije abacitse ku icumu bongeraho ko bitakemukira umunsi umwe cyangwa se ngo bikemurwe n'umuntu umwe ahubwo bikeneye uruhare n'ubufasha bya buri munyarwanda kugirango bikemuke gahoro gahoro. Vital ati “Nk’uko twabashije gutsinda ikinyoma na politiki z'ubugome z'abayobozi babi babayeho mu Rwanda n’ibibazo abarokotse bafite tuzakomeza duhangane nabyo kandi tuzabitsinda”.
Ministiri Vincent BIRUTA wari umushyitsi mukuru muri uwo muhango yibukije abitabiriye bose ko umwanya nk’uyu tugomba kuzirikana ku butwari bw'abahagaritse Genocide, tukanashimira Ubupfura n'ubumuntu bwa bamwe mu banyarwanda bitandukanyije n'abicanyi bakabasha kurokora bamwe mu bahigwaga.
Yasabye abitabiriye ndetse n’abanyarwanda muri rusange guhangana n’abapfobya Genocide yakorewe Abatutsi aho yagize ati “Mureke duhangane n'abapfobya banahakana genocide, kandi biranoroshye, iyo uvuga ukuri ntutinya kandi ntunatsindwa; urugamba rukomeye dusigaranye ni ugukomeza kubaka no gusigasira ubunyarwanda turwanya icyaricyo cyose cyagarura genocide n'andi macakubiri yose”.
Yasobanuye kandi ko genocide yakozwe n’urubyiruko, ndetse igahagarikwa n’urundi rubyiruko rwahoze ari ingabo za RPA, yongera kwibutsa ko uyu munsi urubyiruko rufite inshingano yo kubaka igihugu kizira amateka asa n'ayo twanyuzemo akaba asanga bizanorohera urubyiruko rw’uyu munsi kuko rufite umusingi mwiza.
Kwibuka Genocide yakorewe Abatutsi ku nshuro ya 24 bifite insanganyamatsiko igira iti “Twibuke twiyubaka”.